Bagaimana Pembenihan Awan Membantu Menangani Jerebu?

Seperti yang diketahui umum, kebanyakan tempat di Malaysia kini dilanda masalah jerebu selama lebih daripada seminggu. Menurut agensi pemantauan serantau, terdapat sebanyak 22,336 titik utama (kawasan panas yang dikesan satelit, berkemungkinan tinggi untuk terbakar) sehingga jam 8 pagi pada 18 September 2019.

20,000 daripada titik utama ini berada di Sumatera dan wilayah Kalimantan di Borneo. Malaysia menyalahkan kebakaran hutan yang berlaku di negara jiran kita, Indonesia, adalah punca terjadinya pencemaran udara ini.

Pemilik kawasan pertanian dan perladangan sering menggunakan cara paling murah dan mudah untuk membersihkan tanah bagi penanaman baru iaitu dengan membakarnya. Indonesia pula mendakwa beberapa syarikat perladangan Malaysia yang beroperasi di sana juga patut dipersalahkan.

Sebenarnya, tiada satu pun perbuatan menunding jari ini dapat mengubah fakta bahawa jerebu telah menjadi masalah tahunan di Malaysia dan negara-negara jirannya. Pada 2002, negara-negara ASEAN telah menandatangani perjanjian untuk menangani masalah jerebu ini. 17 tahun kemudian, masalah masih lagi belum diselesaikan.

Pembenihan awan untuk menghasilkan hujan adalah salah satu usaha terdesak untuk mengurangkan jerebu tetapi ia hanya merupakan penyelesaian sementara. Menurut Ketua Pengarah Jabatan Meteorologi Malaysia, Jailan Bin Simon, selagi titik panas masih ada dan angin bertiup ke negara ini, jerebu akan kembali semula.

Musim hujan tidak akan bermula sehingga bulan depan jadi kemingkinan besar asap kebakaran itu tidak akan hilang kecuali kebakaran yang berlaku di Indonesia dapat dipadamkan. Walau bagaimanapun, pembenihan awan sekurang-kurangnya dapat mengurangkan indeks pencemaran udara (IPU) buat sementara waktu.

Pembenihan awan secara dasarnya adalah campur tangan manusia dalam alam semula jadi terutamanya berkaitan cuaca. Konsep pembenihan awan ini telah wujud sejak tahun 1940-an lagi apabila Bernard Vonnegut mendapati bahawa iodida perak (argentum iodida atau silver iodide) boleh menghasilkan kristal ais ketika dilepaskan ke dalam ruang awan.

Iodida perak adalah serbuk kuning yang tidak larut apabila terdedah kepada cahaya. Selain digunakan untuk menghasilkan hujan tiruan, ia juga digunakan dalam penghasilan fotografi. Di negara barat, kaedah pembenihan awan juga digunakan untuk menghasilkan salji.

Proses pembenihan awan paling biasa dilakukan menggunakan kapal terbang. Di Malaysia, kita menggunakan pesawat Hercules C-130 milik TUDM untuk melakukan tugasan ini.

Apabila air menyejat dan naik ke atmosfera, ia berada dalam bentuk gas. Dari masa ke semasa, wap air ini akan menyejuk dan melalui proses pemeluwapan menjadi awan.

Untuk proses ini, wap memerlukan sesuatu untuk ia menempel seperti titisan air. Semakin banyak titisan yang bergabung dengan wap ini, semakin berat titisan air itu sehingga ia turun ke bumi sebagai hujan.

Ketika berada di ruang udara, para petugas akan menyembur campuran natrium klorida dan air ke ruang awan. Ruang awan yang sememangnya sudah mempunyai jumlah air yang sedikit akan memeluwapkan campuran bahan yang baru disembur tadi. Ini akan membantu menebalkan awan dan meningkatkan peluang untuk hujan.

Bahan cecair yang digunakan untuk pembenihan awan ini disimpan dalam tong berkapasiti 1,000 liter dan akan dibebaskan melalui paip di bahagian bawah setiap tangki. Pintu belakang pesawat kargo akan dibuka bagi melepaskan cecair ini sementara juruterbang akan memandu melalui awan.

Pembenihan awan ini hanya akan berfungsi apabila terdapat jumlah awan yang cukup untuk menghasilkan hujan. Proses ini mungkin akan mengambil sedikit masa untuk mencari awan yang sesuai dengan panduan dari ahli meteorologi.

Bahan cecair yang digunakan perlulah disembur di tempat yang betul dalam jumlah yang sepatutnya bagi mengelakkan timbulnya risiko pencemaran. Setelah 20 hingga 30 minit proses pembenihan dilakukan barulah keputusannya dapat dilihat sama ada berjaya atau tidak.

Pembenihan awan yang dilakukan di Kuala Lumpur dan beberapa bandar utama di Malaysia boleh dikatakan berjaya apabila hujan lebat mulai turun tidak lama selepas itu. Akan tetapi, ia hanyalah langkah penyelesaian sementara sahaja.

Beberapa jam selepas hujan berhenti, jerebu kelihatan semula menutupi ruangan udara. Ini kerana secara purata pembenihan awan hanya mampu meningkatkan hujan sekitar 10 hingga 25 peratus sahaja.

Selain daripada pembenihan awan, kita hanya mampu berharap agar kebakaran hutan segera ditangani, musim hujan tiba lebih awal dan ada perubahan dalam tiupan angin.


Bagaimana India, London dan Hong Kong Menyelesaikan Isu Rumah Tak Terjual?

Salah satu idea di luar kebiasaan dalam usaha mengekang masalah hartanah tidak terjual yang dihadapi pemaju-pemaju di negara kita, disebutkan sebagai usaha kerajaan Malaysia mahu mewujudkan kempen bagi menggalakkan jualan kediaman berstatus mewah di negara kita di kalangan warga negara China dan Hong Kong.

Langkah ini pada dasarnya memang akan dikritik hebat kerana bunyinya seakan-akan meminggirkan orang tempatan, apatah lagi harga rumah di negara kita masih berada di luar tahap kemampuan majoriti masyarakat kita.

Idea membuka jualan pada warga asing memang dibuat sejak dahulu lagi dan jualan bukanlah dibuat sewenang-wenang, perlu memenuhi syarat yang ketat. Bagaimanapun, malangnya idea membuka jualan itu dilihat sebagai jalan mudah bagi pihak kerajaan Malaysia - dalam memenuhi kepentingan pemaju perumahan semata-mata. Masalah hartanah tidak terjual bukanlah eksklusif di negara kita semata - malahan turut sama berlaku di banyak negara serata dunia.

Bagaimana kerajaan mereka menganalisis serta merungkaikan masalah ini tanpa perlu membuka kemasukan warga asing ke dalam negara mereka? Jom sama-sama kita telaah bersama.

Isu berkenaan unit-unit kediaman berbentuk kondominium di London yang gagal dijual, semakin kerap kedengaran. Masalahnya, perancangan untuk membina menara-menara ini sudah pun bermula sejak 2013 tetapi selepas London kini terumbang-ambing disebabkan keputusan BREXIT, kebanyakan projek yang ada mula berdepan kesukaran jualan.

Kewujudan pelabur dari Asia pada mulanya melabur secara beramai-ramai selepas pengumuman rancangan pembangunan London bagi tahun 2015-2016. Namun selepas pelbagai sebab, pembangunan yang siap tidak mendapat sambutan. Ini kerana warga London menyifatkan kediaman yang dibina di luar kemampuan mereka serta menawarkan perkara yang tidak sepatutnya.

Majoriti penduduk London hanya mahukan sebuah apartment satu atau dua bilik, pada harga £500,000 tetapi majoriti pembangunan yang dijalankan lebih kepada unit mewah bernilai £1.5 ke £3.0 juta. Purata harga kediaman di London meningkat sebanyak 74% daripada tahun 2010 sehingga 2018, menyebabkan tidak ramai mampu memiliki kediaman baru sendiri.

Program 'help to buy' yang diperkenalkan kerajaan London pada tahun 2013 membolehkan pembeli memiliki kediaman sendiri dengan bayaran muka 5 peratus daripada harga jualan, dengan pinjaman tanpa faedah disediakan pihak kerajaan sendiri dengan syarat kerajaan boleh mengenakan cukai ke atas kenaikan harga kediaman itu di masa depan. Malangnya, hanya kediaman bernilai £600,000 ke bawah dibenarkan menyertai skim ini dan tidak banyak unit hartanah baru, diletakkan pada julat harga tersebut oleh pemaju. (Is London Help to Buy becoming extinct?)

Beberapa negeri di India menghadapi masalah yang agak kronik, berkait dengan kadar tinggi unit kediaman mewah yang tidak terjual. Ini mewujudkan situasi di mana pemaju-pemaju perumahan mengalami masalah kewangan yang tidak menentu disebabkan ketiadaan modal pusingan yang mencukupi.

Mumbai menjadi negeri tertinggi memiliki jumlah kediaman tidak terjual, melebihi negeri-negeri lain di India, dengan Delhi dan Pune berdepan masalah serupa. Kebanyakan projek pembangunan yang dijalankan dikritik kerana meletakkan harga yang terlalu tunggi walaupun hanya sebuah rumah pangsa, selain daripada isu berkaitan ketidak tentuan pekerjaan menyebabkan ramai individu enggan menjadi pemilik rumah pertama.

Beberapa langkah bagi membantu memperbanyakkan kadar pembelian rumah telah dilakukan kerajaan India. Sejak tahun 2017, kerajaan India cuba meminda sistem cukai mereka dalam meringankan beban pembayaran cukai pemilik rumah seterusnya meramaikan individu yang mahu menjadi pemilik. Pada ketika ini, semua pemaju perumahan perlu membayar cukai ke atas unit-unit yang tidak terjual.

Selain itu cadangan untuk menghapuskan terus sistem cukai ke atas milikan kediaman juga sudah pun dibentangkan. India selama ini mengamalkan sistem di mana pemilik kediaman akan dikenakan cukai ke atas kadar sewa yang ditetapkan sebagai standard mengikut negeri, tidak kiralah sama ada rumah itu disewakan atau tidak.

Dengan menghapuskan sistem cukai ini, diharapkan lebih ramai individu mahu membeli rumah tak kiralah untuk mendiami sendiri atau untuk sewaan pada orang lain. (India's inventory of unsold luxury homes falls 12% to 43,000 units)

Bagi negara kecil seperti Hong Kong - lambakan kediaman tidak terjual memang akan menjadi beban yang sangat besar pada kerajaan. Situasi ini diburukkan lagi dengan peristiwa-peristiwa rusuhan yang menimbulkan imej kurang baik terhadap negara itu.

Berikutan jumlah kediaman tidak terjual yang terlalu tinggi disebabkan oleh pembinaan-pembinaan hartanah yang langsung tidak menepati permintaan serta di luar kemampuan orang ramai - kerajaan Hong Kong mengambil pendekatan drastik mahu memperkenalkan sistem cukai ke atas setiap unit kediaman tidak terjual, dengan pemaju perumahan yang gagal menjualnya akan menanggung jumlah cukai yang ditetapkan; sekitar 5% daripada harga jualan setahun.

Ura-ura ini selepas dihebohkan memang membantu menggerakkan jualan, ekoran rasa takut pemaju dikenakan denda ini. Dalam tempoh dua bulan daripada 1 Julai 2018 sehingga 19 September 2018, sebanyak 13,579 unit apartment berjaya dijual mengurangkan hampir 12 peratus daripada jumlah keseluruhan unit tiada sambutan. Angka ini diperolehi sebelum pelaksanaan cukai tersebut dikenakan sepenuhnya.

Pada bulan September 2019, persatuan pemaju perumahan Hong Kong merayu agar cukai yang dikenakan ke atas unit tidak terjual tidak dilaksanakan - berikutan rasa gusar akta itu akan menyebabkan pemaju-pemaju perumahan terpaksa memperlahankan perniagaan mereka.

Walau bagaimanapun, daripada perspektif pembeli rumah - langkah kerajaan Hong Kong mahu mengenakan cukai ke atas pemaju ini telah dilihat sebagai berjaya. Berikutan takut unit-unit jualan mereka tidak dapat dijual dan perlu menanggung cukai yang agak tinggi, pemaju di Hong Kong bertindak menurunkan harga bagi menarik minat pembeli.

Secara puratanya harga kediaman di Hong Kong telah mengalami penurunan disebabkan langkah kerajaan mereka berura-ura mahu memperkenalkan akta cukai tersebut. Sama ada mereka akan benar-benar melaksanakannya, kita belum tahu lagi. (Hong Kong developers urge government to defer roll out of vacancy tax )


Kisah Kematian Akibat Menang Loteri RM68 Juta

Beberapa ketika dahulu, orang mencipta istilah yang dikenali sebagai "sumpahan pemenang loteri".

Istilah ini digunakan untuk menggambarkan fakta bahawa ramai hidup jutawan loteri telah berakhir dengan tidak gembira atau kehilangan pasangan hidup selepas menjadi kaya.

Sebahagian daripada mereka telah membunuh diri dan yang lainnya dibunuh. Dalam erti kata lain, wang tidak menjamin kebahagiaan.

Mengapa pemenang loteri menjadi sangat menderita dan ia berlaku begitu kerap? Penjelasan mengenai fenomena ini adalah mudah di mana ketamakan dan iri memainkan peranan yang besar.

Dan salah satu kes yang menggemparkan adalah mengenai Dee Dee More.

Kisah ini bermula pada tahun 2006 dan sepatutnya menjadi tahun paling menggembirakan bagi seorang pekerja buruh dan pemandu lori iaitu Abraham Lee Shakespeare.

Pada November 2006, Abraham membeli tiket loteri dari kedai serbaneka di Frostproof di Florida. Tanpa pengetahuannya, tiket loteri itu merupakan punca kepada segala kejahatan dalam hidupnya.

Tiket loteri yang dibeli Abraham telah memenangi hadiah yang sangat lumayan. Dia memilih untuk mendapatkan bayaran sekaligus yang membuatkan dirinya bergelar jutawan segera dengan hadiah RM68 juta.

Hasil daripada kemenangan itu, kehidupan Abraham berubah sekelip mata. Dia meninggalkan rumahnya yang lama dan sederhana untuk berpindah ke komuniti yang lebih hebat.

Perbelanjaan terbesarnya adalah membeli rumah yang bernilai jutaan ringgit dan dia tidak membelanjakan baki yang tersebut sewenang-wenangnya.

Pada awal November 2009, keluarga Abraham melaporkan bahawa dia telah hilang. Keluarganya tidak bertemu dengannya sejak bulan April tetapi belum membuat laporan dengan harapan bahawa Abraham memutuskan untuk berpindah.

Malangnya, apa yang sebenarnya berlaku adalah berbeza dan sangat mengerikan. Selepas penyiasatan yang menyeluruh, pihak polis menemukan badan Abraham yang tersembunyi di bawah timbunan tanah di bawah tapak konkrit pada tahun 2010.

Usia Abraham adalah 42 tahun pada ketika itu. Suspek utama bagi pembunuhan jutawan loteri ini adalah Dorice Moore, yang sering dipanggil Dee Dee.

Dee Dee Moore adalah "rakan" dan rakan kongsi perniagaan Abraham. Apa yang diceritakan Dee Dee pada asalnya selepas kehilangan jutawan itu adalah dia merupakan orang yang membantu Abraham untuk meninggalkan negara kerana ramai orang asyik bertanyakan tentang wang hasil kemenangannya.

Cerita ini adalah salah satu sebab mengapa penyiasatan bermula begitu lambat selepas kehilangan Abraham.

Agak bersifat keusahawanan, Dee Dee adalah salah satu daripada ramai orang yang menghubungi Abraham selepas dia memenangi loteri.

Mereka berdua menubuhkan syarikat dan Dee Deebertanggungjawab ke atas operasi kewangan. Dia meyakinkannya bahawa dia agak berpengalaman dalam perniagaan dan dapat melindungi wang Abraham.

Sebelum kehilangan Abraham, Dee Dee telah mencetuskan masalah kerana mengambil RM4 juta dari dana syarikat dan membeli kereta mewah.

Dee Dee kemudiannya memutuskan untuk memanjakan dirinya dengan percutian mahal juga menggunakan duit syarikat.

Dee Dee ditahan pada 2 Februari 2010 dan penyiasat mendapati bahawa Abraham telah meninggal dunia pada 6 atau 7 April, sejurus selepas kehilangannya.

Terdapat beberapa sebab mengapa dia ditahan. Pertamanya, laporan yang diberikan Dee Dee berubah beberapa kali selepas mayat Abraham ditemui.

Dia menyalahkan peguam Abraham, pengedar dadah dan juga anak Abraham atas pembunuhan itu. Seperti yang dapat anda lihat, Dee Dee agak pintar dalam percubaannya untuk membebaskan dirinya.

Apa yang menarik adalah selepas kehilangan Abraham, Dee Dee berpindah masuk ke rumahnya. Malah, dia menggunakan telefon Abraham untuk menghantar mesej kepada rakan rapatnya memberitahu bahawa Abraham masih hidup dan berada di negara lain.

Tanpa pengetahuannya, tindakan itu membuatkan mereka lebih curita dengan Dee Dee yang sangat bersungguh-sungguh. Ini kerana Abraham adalah buta huruf dan adalah mencabar baginya untuk menghantar mesej kepada rakan-rakannya.

Ketika cuba mengelirukan semua orang, Dee Dee juga mempunyai perkara lain dalam fikirannya.

Dia sedang mencari seseorang yang bersedia untuk disalahkan atas pembunuhan Abraham. Dia menawarkan RM200,000 pada mulanya, tetapi jumlah itu naik sehingga RM800,000.

Dan walaupun tersangat bijak, Dee Dee didapati bersalah kerana membunuh pada 10 Disember 2012. Dia dijatuhi hukuman penjara seumur hidup tanpa kemungkinan keluar bersyarat.

Hukuman ini bukanlah pengakhiran kepada kisah ini. Walaupun berada dalam penjara, Dee Dee bersungguh-sungguh berpura-pura dan menegaskan bahawa dia tidak bersalah.

Sehingga hari ini iaitu 9 tahun selepas dia ditangkap, Dee Dee masih bertegas tidak melakukan pembunuhan itu. Dia muncul dalam dokumentari popular oleh BBC bertajuk Women Who Kill.

Dalam dokumentari itu, dia menegaskan bahawa dirinya bukanlah seorang penipu dan suka putar belit. Dia juga memberitahu kepada program tersebut bahawa jika fakta-faktanya terdedah ketika penyiasatan dilakukan, sudah tentu dirinya akan bebas.

Ini kerana semasa siasatan dilakukan, Dee Dee memberitahu seorang ejen yang menyamar bahawa dia tahu lokasi mayat Abraham.

Namun, Dee Dee menegaskan bahawa dia telah dimanipulasi oleh anggota polis tersebut. Betapa tepatnya dia dimanipulasi untuk mendedahkan lokasi badan, kita mungkin tidak akan pernah tahu.

Pihak polis menggambarkan Dee Dee sebagai sangat sombong hingga ke hari ini dan dia telah diprofilkan sebagai pendusta patologi.

Satu-satunya keadilan yang diterima oleh keluarga Abraham Lee Shakespeare adalah hakikat bahawa Dee Dee akan menghabiskan seluruh hidupnya di dalam penjara.


Kenapa Bas Sekolah Di Seluruh Dunia Berwarna Kuning?

Warna bukan sahaja menambah menambah daya tarikan kepada sesuatu benda tetapi ia juga menjadikan kehidupan kita lebih mudah dalam banyak cara. perhatikan lampu isyarat sebagai contoh.

Bagaimana anda gemarkan lampu isyarat anda berfungsi? Jika tidak menggunakan sistem cahaya "merah-kuning-hijau", lampu isyarat juga boleh menggunakan sistem mesej bertulis pada skrin seperti "Berhenti" atau "Jalan".

Ia mungkin sesuai bagi sesetengah orang tetapi bagi kebanyakan pengguna jalan raya, kod warna lebih memudahkan. Ini adalah salah satu contoh di mana warna memudahkan kehidupan harian kita.

Selain memudahkan, warna juga boleh menjadi sesuatu benda itu lebih selamat. Salah satu contoh yang baik dalam hal ini adalah bas sekolah.

Seperti yang diketahui ramai, bas sekolah digunakan untuk membawa berjuta-juta pelajar dari seluruh dunia untuk pergi dan balik sekolah setiap hari. Ini bermakna ia mempunyai satu tanggungjawab yang besar.

Bayangkan, bas sekolah merupakan pengangkutan utama bagi bakal perdana menteri, saintis, atlet, doktor dan banyak lagi orang penting ketika mereka di alam persekolahan. Atas sebab inilah mengapa keselamatan amat penting bagi bas sekolah.

Bas-bas sekolah bukan sahaja direka untuk melindungi penumpangnya secara dalaman sekiranya berlaku kecelakaan. Ia juga mempunyai penampilan luaran berwarna kuning tersendiri yang amat ketara dan sukar untuk terlepas pandang. Hampir kebanyakan bas sekolah di dunia mempunyai warna ini.

Ramai daripada anda mungkin sudah sedar ataupun tidak bahawa warna bas sekolah di seluruh dunia bukanlah benar-benar berwarna kuning yang asli. Ia sebenarnya adalah campuran warna oren dan kuning lemon, seperti warna buah mangga yang benar-benar masak.

Warna sebenar bas sekolah ini disebut secara rasmi sebagai "Warna kebangsaan kuning berkilat bas sekolah" di Amerika Syarikat dan Kanada. Pada tahun 1939, seorang profesor dari Kolej Guru di Universiti Columbia, Dr. Frank W. Cyr, telah mengadakan persidangan untuk memilih warna bas sekolah.

Dalam persidangan itu, pelbagai piawaian telah ditetapkan untuk menentukan warna paling sesuai digunakan pada bas sekolah di Amerika Syarikat. Mereka akhirnya bersetuju untuk menggunakan warna kuning sebagai warna rasmi yang pada mulanya dikenali sebagai "Bas Sekolah Krom (kuning kunyit)".

Jika dilihat dari perspektif saintifik, warna merah sebenarnya mempunyai jarak gelombang paling maksimum iaitu kira-kira 650 nm (nanometer) berbanding pelbagai komponon warna lain. Oleh itu, ia mudah dilihat dengan jelas walaupun pada jarak yang jauh.

Bahkan, warna merah juga sering dikaitkan dengan tanda amaran tetapi mengapa ia tidak menjadi pilihan bagi warna bas sekolah berbanding warna kuning? Sebenarnya terdapat tiga sebab utama mengapa warna kuning dipilih.

Terdapat sesuatu mengenai bas sekolah berwarna kuning yang menarik perhatian kita dengan serta-merta. Kajian telah dilakukan bahawa di antara semua warna yang kita lihat dalam kehidupan seharian, warna kuning adalah warna paling menonjol pada mata.

Sebagai contoh, anda boleh melihat sendiri bagaimana menonjolnya warna kuning dalam gambar di atas.

Oleh kerana sifat warnanya yang agak bersinar, warna kuning lebih kelihatan dalam cahaya redup atau gelap berbanding warna lain. Disebabkan kebanyakan bas sekolah beroperasi pada awal pagi ketika keadaan masih gelap di luar untuk mengambil para pelajar ke sekolah, warna kuning adalah pilihan paling ideal.

Dari sudut objektif saintifik pula, ini mungkin merupakan sebab paling penting dalam pemilihan warna bas sekolah. Saintis mendakwa bahawa kecenderungan penglihatan manusia untuk mengesan warna kuning adalah 1.24 kali ganda berbanding warna merah.

Secara ringkasnya, anda lebih cenderung untuk terlihat objek berwarna kuning walaupun tidak melihatnya secara lurus atau menggunakan pandangan sisi sahaja. Perbezaan kecil ini membawa jurang yang besar bagi pemandu dan pengguna jalan raya yang lain.

Inilah beberapa sebab mengapa bas sekolah di seluruh dunia dicatkan dengan warna kuning. Selain sebab-sebab di atas, terdapat juga undang-undang di sesetengah negara seperti Amerika Syarikat yang mewajibkan bas sekolah dicatkan dengan warna kuning. Tanpa warna ini, bas sekolah tidak dibenarkan beroperasi di sana.


7 Haiwan Paling Berat Di Dunia

Dunia haiwan adalah sebuah tempat yang sangat menarik, mempunyai semua jenis makhluk dari sekecil-kecil lalat hingga kepada ikan paus biru besar yang hidup dalam ekosistem yang sama, semuanya saling bergantung antara satu sama lain.

Saiz dan berat haiwan memainkan peranan yang penting dalam kehidupan. Setiap daripada satunya mempunyai peranan masing-masing bagi memastikan kelangsungan kehidupan di Bumi.

Ikan paus biru adalah haiwan paling besar di dunia yang diketahui manusia pada ketika ini. Ia mempunyai berat kira-kira 200 tan dan lidahnya sahaja mampu mencecah berat gajah dewasa.

Ikan paus biru boleh ditemui di lautan di seluruh dunia tetapi lebih suka cuaca panas. Ia bermigrasi ribuan kilometer setiap tahun dan telah dilihat dalam kumpulan serta bersendirian.

Untuk meneruskan hidup, haiwan paling berat di dunia ini perlu makan lebih daripada 4 tan makanan dan kebanyakannya terdiri daripada plankton dan krill.

Haiwan kedua terberat di dunia juga merupakan ikan terbesar dan paling berat di dunia (kerana ikan paus biru adalah mamalia).

Ia mampu membesar lebih daripada 12 meter panjang dan berat ikan jerung paus boleh melebihi 18,000 kilogram.

Rahang jerung paus boleh dibuka sehingga 1 meter lebar dan ia biasanya memakan haiwan kecil seperti krustasea, krill dan ketam.

Sebagai gajah yang lebih besar daripada 2 spesis gajah yang wujud di dunia, gajah Afrika adalah antara salah satu haiwan yang paling berbahaya di dunia.

Ia boleh dibezakan dari gajah Asia melalui bentuk telinga dan hakikat bahawa kedua-dua spesis jantan dan betina ini mempunyai gading berbanding dengan gajah Asia yang mana gading hanya dimiliki oleh gajah jantan.

Gajah Afrika adalah haiwan darat yang paling berat di dunia dan beratnya lebih daripada 6 tan. Spesies gajah ini tinggal di Afrika Barat dan Tengah, serta perlu makan hingga 150 kilogram makanan setiap hari.

Spesis ini hidup dalam kumpulan dan melakukan perjalanan jauh untuk mencari makanan yang mana sangat jarang dijumpai ketika musim panas.

Gajah juga merupakan salah satu haiwan paling kuat di dunia.

Haiwan darat kedua terberat selepas Gajah Afrika, gajah Asia mempunyai tiga subspesies iaitu gajah India, Sri Lanka, dan Sumatra.

Gajah-gajah ini boleh mencecah hingga 5 tan metrik dan biasanya mencari makanan selama 19 jam sehari.

Belalai panjang yang dimiliki gajah mempunyai beberapa fungsi. Pertama, ia membantu untuk menggenggam makanan dan memasukkannya ke dalam mulut.

Ia juga berfungsi seperti paip air untuk menyembur air di belakang haiwan ini semasa musim panas.

Selain menjadi salah satu daripada haiwan paling berat di dunia, gajah juga mempunyai tempoh kehamilan yang paling lama iaitu selama 22 bulan.

Haiwan Afrika ini sangat menakjubkan dalam beberapa segi. Ia adalah salah satu daripada haiwan paling berat di dunia dan boleh mencapai antara 1,600 kilogram hingga 3,500 kilogram.

Ia mempunyai tanduk besar di kepalanya yang boleh mencapai sehingga 1.5 meter panjang dan haiwan ini boleh hidup tanpa air sehingga 5 hari.

Penyesuaian ini membantu ia bertahan di dalam iklim gersang di mana air tidak kerap tersedia. Walaupun namanya adalah badak putih, namun haiwan ini putih sebenarnya berwarna kelabu dan nama itu adalah salah faham datang perkataan Afrika 'wijd' yang bermaksud lebar.

Haiwan ke-6 paling berat di dunia ini boleh mencapai sehingga 3,400 kilogram. Ia berasal dari Afrika Selatan tetapi boleh ditemui di zoo di seluruh dunia pada hari ini.

Badak air menghabiskan sebahagian besar hidup di dalam air untuk mengelakkan iklim panas dan juga perenang yang sangat mahir.

Haiwan ini makan dengan sangat banyak dan perlu makan hampir 40 kilogram rumput setiap hari yang mana lebih suka dilakukan selepas senja.

Salah satu haiwan paling kuat di dunia ini tidak mempunyai kelenjar peluh, sebaliknya ia mengeluarkan cecair berwarna merah yang mempunyai fungsi yang sama seperti peluh pada haiwan lain.

Badak air mempunyai gigi yang besar walaupun hanya memakan sayuran yang mana digunakan apabila haiwan jantan bertarung untuk mendapatkan pasangan.

Walaupun kelihatan kurus, haiwan tinggi yang ditemui di Afrika Selatan ini juga merupakan salah satu daripada haiwan paling berat di dunia.

Ia boleh mencapai tinggi 6 meter dengan berat mencecah 1,600 kilogram. Haiwan ini tersangat tinggi sehinggakan kakinya sahaja lebih tinggi berbanding ketinggian manusia yang biasanya sekitar 1.8 meter.

Leher yang panjang serta lidah 50 sentimeter panjang membantu zirafah memakan daun dari pokok yang sangat tinggi.

Haiwan ini juga mampu bertahan tanpa air selama beberapa hari pada satu masa.

Menariknya, leher zirafah mempunyai bilangan tulang vertebra yang sama seperti leher manusia, tetapi setiap tulangnya adalah lebih panjang bagi zirafah.

Haiwan ini juga boleh berlari pada kelajuan 50 kilometer sejam apabila melarikan diri dari pemangsa.


Panduan Memilih Topeng Muka Yang Betul Semasa Jerebu

Masalah jerebu memang mampu membuatkan seseorang merasa tidak selesa. Penulis sendiri ada masanya merasakan seolah-olah rasa menyucuk pada bahagian hidung dan mata berlaku, apabila berada di tempat terbuka.

Setiap kali tibanya musim jerebu, aktiviti penjualan topeng muka akan mula rancak dan salah satu pilihan paling popular untuk digunakan sebagai topeng muka, adalah topeng muka pembedahan atau 'surgical mask.'

Malangnya, penulis ingin menjelaskan di sini - topeng muka pembedahan sebenarnya langsung tidak sesuai untuk digunakan semasa musim jerebu. Ini kerana rekaan topeng muka pembedahan mempunyai banyak kelemahan yang menjadikannya kurang sesuai berbanding topeng muka sepatutnya, iaitu topeng muka N95. Mari kita lihat perbezaannya.

Memang ramai yang menggunakan topeng ini semasa jerebu dan perkara ini berulang setiap kali tibanya musim yang tidak diingini ini. Salah satu sebab mengapa topeng muka pembedahan digunakan adalah kerana harganya yang tersangat murah, berbanding topeng N95.

Bagaimanapun, topeng muka pembedahan mempunyai fungsi yang berbeza dengan topeng N95, kerana topeng muka pembedahan direka untuk menghalang cecair keluar daripada rongga wajah seperti hidung, mata dan mulut bukan untuk menapis kemasukan udara ke dalam rongga hidung.

Topeng muka pembedahan tidak mampu menghalang kemasukan partikel-partikel halus ke dalam hidung anda, termasuklah bakteria dan virus. Oleh sebab itulah ketika seseorang menghidap penyakit seperti selesema atau batuk-batuk, dia dinasihatkan untuk memakai topeng muka pembedahan bagi mengelakkan bendalir dari badannya tersebar ke udara.

Selain itu rekaannya yang agak longgar, langsung tidak menghalang kemasukan udara di bahagian tepi wajah - jadi pemakaiannya walaupun mungkin menyedapkan hati anda, sebenarnya tidak banyak membantu melindungi anda daripada kesan jerebu.

Ada yang kata lebih baik ada, daripada tak ada. Bukti sudah menunjukkan, ada atau tak ada - sama sahaja kesannya apabila menggunakan topeng muka pembedahan ini pada musim jerebu.

Salah satu istilah paling popular setiap kali topeng muka disebut semasa musim jerebu, adalah N95. Jangan salah anggap pula istilah ini merujuk kepada sebuah model telefon popular jenama Nokia iaitu Nokia N95. N95 dalam konteks ini, merujuk kepada sejenis topeng respirator yang fungsinya adalah menapis udara yang masuk ketika kita bernafas.

Topeng muka pembedahan bukanlah sejenis alat respirator, kerana respirator perlu mempunyai fungsi menapis udara masuk, bukan udara keluar. Sebuah respirator yang baik akan mampu menghalang hidung daripada menyedut habuk, asap, gas dan bau kurang menyenangkan apabila kita menggunakannya.

Wujud dua jenis respirator dengan tingkat tapisan yang berbeza-beza, respirator jenis pakai buang dan respirator jenis guna semula. Penapis yang ada diperbuat daripada fiber halus yang mempunyai tahap keporosan berbeza, mengikut jenis.

Tahap keporosan inilah yang akan menentukan gred topeng muka tersebut dengan gred terendah, adalah gred 95. Mari kita belajar apa itu gred topeng muka pula.

Walaupun topeng muka N95 menjadi topeng muka paling kerap disebutkan, wujud beberapa gred berbeza dalam mengkategorikan jenis-jenis topeng muka yang ada.

Kita biasa mendengar gred N, tetapi untuk banyak kegunaan lain juga ada gred R dan juga gred P. Tiga gred yang berbeza ini diberikan bergantung kepada tahap rintangan penapis yang dipakai terhadap bahan seperti minyak.

Respirator jenis N bermaksud penapis yang ada tidak mempunyai sebarang rintangan terhadap sebarang jenis minyak. R pula mewakili penapis yang mampu menapis partikel minyak tetapi tidak sepenuhnya, sementara P pula bermakna penapis yang digunakan mampu bersifat kalis minyak.

Oleh kerana masalah jerebu merupakan masalah berkaitan kualiti udara, kita tidaklah memerlukan penapis bergred R atau P, cukup dengan penapis gred N sahaja melainkan kita memang kerap berada dalam situasi di mana udara diselubungi minyak, seperti mereka yang bekerja dalam bidang kejuruteraan kimia sebagai contoh.

Untuk memahami apakah angka yang diletakkan disebelah huruf N bagi mewakili setiap topeng respiratori yang ada, angka tersebut menandakan tahap kecekapan topeng muka tersebut.

Untuk topeng muka N95, ini bermakna topeng tersebut mampu menapis udara yang tidak berminyak dan mampu memerangkap 95 daripada 100 partikel yang masuk. Sekiranya topeng itu jenis N97, sama seperti 95 tadi ini menunjukkan topeng itu berupaya menahan 97 daripada 100 partikel berterbangan.

Tahap keupayaan paling tinggi adalah 100 di mana penapis mampu memerangkap 99.7% partikel udara daripada masuk ke dalam hidung. Sebuah topeng atau penapis yang mempunyai tahap kecekapan seperti ini seakan-akan mempunyai tahap kecekapan terbaik, setanding dengan jenis-jenis penapis berkategori HEPA atau 'High Efficiency Particulate Air'.

Hanya ada tiga gred saja layak digunakan sebagai respirator, dengan gred 95 dianggap paling rendah dan 100 diletak sebagai paling tinggi. Jadi janganlah terkejut pula sekiranya anda ditawarkan untuk membeli topeng muka N97 atau R100 atau P95 semasa musim jerebu ini. Kesemua topeng respirator yang ada memang mampu membantu dalam cuaca buruk sebegini.

Satu perkara yang menjadi penghalang adalah harganya. Untuk 20 keping respirator N95 yang baik, harganya adalah sekitar RM40 ke RM50 sekotak - jauh berbeza dengan harga topeng muka pembedahan yang dijual jauh lebih murah.

Kami sudah membentangkan kepada anda, apa yang kami rasakan anda perlu tahu. Tepuk dada tanya poket. Jangan tepuk dada, sakit dada cukuplah.


Mengapa Bayi Baru Lahir Tidak Mempunyai Air Mata Atau Peluh?

Apabila dilahirkan ke dunia, seorang bayi biasanya akan menangis dengan kuat. Tidak perlu dirisaukan kerana tangisan kuat itu menandakan bayi yang dilahirkan itu sihat.

Jika diperhatikan dengan lebih teliti, anda akan perasan bahawa terdapat sedikit perbezaan antara bayi baru lahir dengan bayi yang sedikit lebih tua. Ini kerana, bayi yang baru lahir menangis tanpa mengeluarkan air mata.

Air mata adalah penting untuk melindungi dan menjadikan mata kita sentiasa lembap. Biasanya, seseorang itu akan menangis apabila berhadapan dengan emosi seperti terlebih sedih, marah atau bahagia.

Tekanan sementara itu akan mencetuskan tindak balas yang menghasilkan air mata untuk melindungi mata. Air mata emosi ini juga boleh membantu untuk meredakan stress dengan melepaskan hormon yang terbina ketika berada dalam keadaan yang sukar. Ini menyumbang kepada rasa lega selepas anda menangis.

Walaupun bayi dilahirkan dengan saluran air mata tetapi ia belum berkembang dengan sepenuhnya. Bayi yang baru lahir menghasilkan hanya sedikit air mata, hanya untuk membanjiri bebola mata dan membuatkannya lembap tetapi tidak cukup untk membentuk titisan yang mengalir ke pipi.

Sage TImberline, pakar pediatrik (pakar kanak-kanak) dari Hospital Kanak-Kanak di California berkata, selepas tiga atau empat minggu dilahirkan barulah saluran air mata bayi menjadi cukup matang untuk menghasilkan air mata yang berkaitan dengan emosi.

Ada kalanya ia mungkin mengambil masa selama dua bulan bagi organ berbentuk berlian kecil di bawah kelopak atas mata dan di atas bola mata untuk berkembang sepenuhnya pada bayi.

Mata bayi yang baru lahir cenderung untuk menjadi kering, begitu juga dengan kulit mereka. Tidak kiralah betapa panasnya suhu di sekeliling ketika itu, bayi yang baru lahir tidak mengeluarkan peluh selama beberapa minggu pertama setelah dilahirkan kerana kelenjar peluh belum berfungsi sepenuhnya.

Manusia mempunyai dua jenis kelenjar peluh iaitu kelenjar ekrin dan kelenjar apokrin. Kedua-dua kelenjar ini sudahpun terbentuk pada bayi baru lahir walaupun mereka belum menghasilkan peluh.

Kelenjar aporkin menyebarkan peluh melalui folikel (liang) rambut tetapi tidak diaktifkan sehingga perubahan hormon berlaku semasa akil baligh.

Walaupun peluh apokrin tidak berbau pada mulanya, ia boleh menjadi berbau dari masa ke semasa. Kelenjar apokrin dipenuhi dengan air, elektrolit, steroid, lipid dan protein, di mana bakteria boleh membiak dan menghasilkan bau.

Manakala kelenjar ekrin pula mula terbentuk pada bulan keempat kehamilan. Ia pertama kali akan terbentuk di tapak tangan dan kaki janin. Menjelang bulan kelima, kelenjar ekrin ini akan meliputi seluruh tubuh bayi.

Menurut Timberline lagi, kelenjar ekrin yang paling aktif adalah pada bahagian dahi selepas bayi dilahirkan. Tidak lama kemudian, bayi akan mula berpeluh pada badan dan seluruh anggota tubuhnya. Disebabkan bayi yang baru lahir tidak boleh berpeluh sepenuhnya, mereka bergantung kepada penjaga untuk kekal sejuk.

Ibu bapa perlulah mengawasi jika terdapat sebarang tanda-tanda seperti suhu meningkat, pernafasan kencang, kelakuan cerewet atau penurunan aktiviti tangan dan kaki. Jika bayi anda terlalu panas, kenakan pakaian yang lebih nipis dan pasangkan kipas supaya udara terus beredar dengan baik.

Sebaik sahaja kelenjar-kelanjar pada bayi itu mula menghasilkan peluh, ada sesetengah ibu bapa menjadi bimbang tentang bayi mereka banyak peluh ketika makan atau tidur. Seorang lagi pakar kanak-kanak, Katie Ellgass, menerangkan bahawa ia adalah normal.

Biasanya ketika makan atau tidur, bayi akan berada dekat dengan ibu bapa atau pengasuh mereka. Ini menyebabkan haba badan akan berpindah, menjadikan mereka lebih banyak berpeluh.

Ellgass menambah lagi, bayi yang banyak berpeluh tidak menjadi kebimbangan. Ini kerana bayi yang baru lahir akan diperiksa untuk sebarang penyakit metabolik dan masalah jantung. Selagi berat badan bayi itu semakin bertambah, peluh yang keluar adalah perkara biasa.

3. Bayi baru lahir tiada kelenjar peluh dan air mata


Kisah Kembar Yang Lahir Selang 87 Hari (Rekod Dunia)

Walaupun kebanyak wanita pernah berkongsi pengalaman mereka ketika berada dalam bilik bersalin, hampir tiada seorang pun daripada mereka yang mungkin menyerupai kisah seorang wanita bernama Maria Jones-Elliott dari Ireland ini.

Ketika berusia 34 tahun, Maria menerima berita gembira apabila doktor memberitahu bahawa dia sedang hamil selama tujuh minggu. Apa yang lebih mengujakan ialah dia mengandungkan sepasang anak kembar.

Namun, Maria tidak menyangka bahawa dia akan mengalami kehamilan dan kelahiran yang luar biasa sehingga dicatatkan dalam Rekod Dunia Guinness. Segalanya kelihatan normal sehinggalah kehamilan minggu ke-24.

Menjelang akhir minggu itu, Maria berasa tidak sihat di tempat kerjanya dengan tekanan yang menyakitkan di bahagian perut. Dia menyangka ia adalah perkara normal kerana mengandungkan anak kembar. Dia kemudian pergi untuk pemeriksaan dan terus ditahan untuk dimasukkan ke dalam wad bersalin.

Pada 1 Jun 2012, kira-kira empat bulan sebelum tarikh sebenar yang ditetapkan doktor untuk kelahiran anaknya, Maria melahirkan seorang bayi perempuan yang dinamakan Amy.

Bayi pramatang itu hanya seberat 0.54 kg. Setelah Amy dilahirkan, kontraksi Maria terhenti. Doktor cuba untuk mendorongnya semula pada keesokan hari tetapi tiada apa yang berlaku. Amy yang dilahirkan pramatang pula disimpan dalam inkubator.

Maria memberitahu kepada akhbar bahawa Amy berjuang untuk hidup dalam inkubator, begitu juga dengan kembarnya berjuang untuk selamat dalam rahim. Setelah beberapa jam, Maria dan suaminya, Chris, membuat keputusan untuk menyerahkan segalanya kepada takdir dan membiarkan kelahiran seterusnya berlaku secara alami.

Setelah lima minggu Amy berada dalam inkubator barulah Maria dapat mendukung anaknya itu. Ia merupakan tempoh yang amat sukar bagi dirinya dan keluarga. Sebelum itu, dia akan melawat Amy setiap hari sambil terus mengandungkan seorang lagi anaknya.

Dia langsung tidak berasa gembira sebagai ibu yang baru melahirkan anak kerana tidak mengetahui apa yang bakal terjadi kepada kedua-dua orang anak kembarnya itu.

Pada 27 Ogos 2012 iaitu minggu ke-36 kehamilannya, Maria sekali lagi masuk ke bilik bersalin. Hanya selepas satu jam, kembar kepada Amy iaitu Katie dilahirkan. Bayi seberat 2.55 kg itu kelihatan normal.

Dua jam selepas kelahirannya, Katie dipertemukan semula dengan kakak kembarnya, Amy, yang masih berada dalam inkubator sementara bapa mereka, Chris, pergi untuk mendaftarkan kedua-dua anaknya itu.

Maria enggan mendaftarkan Amy sehinggalah Katie dilahirkan kerana mereka merupakan kembar. Dia mahu kedua-dua orang anaknya itu didaftarkan bersama-sama. Katie dibenarkan pulang setelah lima hari dilahirkan tetapi Amy hanya dibenarkan pulang tujuh minggu selepas itu.

Seorang doktor di Hospital Waterford Regional di mana kembar itu dilahirkan, Eddie O'Donnell, berkata bahawa kelahiran kembar biasanya berlaku secara mengikut turutan tetapi beza 87 hari adalah amat jarang berlaku. Biasanya kes seperti ini akan mengakibatkan salah seorang lagi kembar meninggal dunia.

Bagi bayi yang dilahirkan dalam usia 23 minggu untuk selamat adalah satu pencapaian yang besar. Akan tetapi, bagi bayi kembar untuk lahir seawal itu adalah lebih mengagumkan kerana bayi kembar biasanya lebih bersifat pramatang berbanding bayi tunggal.

Apa yang dilakukan para doktor dan pihak hospital dalam menangani kes Amy dan Katie adalah sangat mengagumkan. Pemikiran dan keputusan yang dilakukan mereka dalam kes yang amat terpencil itu sangat hebat.

Menurut pakar perubatan yang merujuk kajian perubatan, peluang kedua-dua anak kembar Maria dan Chris untuk hidup sebenarnya adalah 40 peratus sahaja. Kemungkinan kedua-dua kembar itu selamat adalah seperti satu 'kemenangan loteri'.

Sebelum kembar Amy dan Katie, rekod dunia untuk kelahiran kembar berselang paling lama dipegang oleh Peggy Lynn dari Cambridgeshire, England. Lynn melahirkan anak kembar perempuannya Hanna dan anak lelakinya Eric berselang 84 hari antara 1995 dan 1996.

3. Amy dan Kate Elliot pasangan kembar dengan kelahiran unik.


Kenapa Emas Digunakan Dalam Peranti Elektronik Sedangkan Tembaga Lebih Baik Dan Murah?

Cuba lihat hard-disk anda, adakah ia terdiri daripada bahagian yang mana berwarna emas? Jika ya, pastinya anda tertanya-tanya adakah ia emas tulen atau tidak.

Dan jika anda melakukan pencarian Google, anda akan mendapati bahawa emas sememangnya sering kali digunakan pada alat elektronik.

Tetapi, mengapa emas digunakan sedangkan tembaga adalah konduktor yang lebih baik dan juga pilihan yang lebih murah?

Untuk menjawab persoalan ini, kita harus terlebih dahulu memahami bagaimana konduktor elektrik berfungsi.

Elektrik adalah bahagian yang tersangat penting dalam kehidupan kita pada hari ini.

Ia pada dasarnya adalah zarah-zarah kecil bercaj yang dipanggil elektron yang bergerak melalui konduktor dari satu titik ke titik lain, sambil membawa arus.

Kelajuan elektron bergantung kepada sama ada ia bergerak melalui konduktor elektrik yang baik atau ia adalah penebat. Konduktor yang baik membolehkan elektron melepasi dengan mudah dan cepat.

Penebat pula menghalang laluan elektron yang sekaligus mengehadkan arus dari mengalir.

Oleh itu, konduktor yang baik mempunyai "daya rintangan elektrik rendah" dan penebat mempunyai "daya rintangan elektrik yang tinggi".

Tembaga adalah konduktor elektrik yang sangat baik kerana ia agak murah dan mudah untuk didapati menjadikannya logam yang paling biasa digunakan dalam pendawaian.

Plastik pula adalah penebat dan sering digunakan untuk menyarung wayar untuk mengelakkan kemalangan.

Tembaga adalah konduktor yang lebih baik daripada emas. Jadi, pasti anda lebih tertanya-tanya kenapa emas lebih digunakan untuk menyambung penghujung seperti yang terdapat pada penyabung USB.

Jawapan kepada persoalan ini adalah ringkas dan rumit, serta ia bergantung kepada ciri-ciri emas sebagai logam dan keperluan untuk konduktor yang digunakan dalam komponen elektrik tertentu.

Emas adalah sejenis unsur yang jarang ditemui dan berharga yang dikaitkan dengan kemegahan dan kekayaan.

Secara tradisinya, logam ini telah digunakan sebagai bentuk mata wang dan untuk tujuan hiasan. Bukti penggunaannya bermula pada zaman tamadun Mesir purba. Ia tetap menjadi logam terkenal dalam perhiasan dan pembuatan perhiasan.

Walau bagaimanapun, di zaman moden, emas bukanlah lagi sesuatu yang baru. Malah, jika anda memiliki sebarang bentuk teknologi canggih, kemungkinan besar ia terkandung emas.

Sebilangan kecil logam ini digunakan dalam penghasilan pelbagai komponen elektronik.

Emas adalah logam yang paling mulur dan lembut di dunia, jadi ia boleh ditarik ke dalam wayar dan dipalu menjadi helaian dengan mudah.

Sekitar 28 gram logam boleh dileperkan menjadi kepingan nipis sekitar 17 meter persegi.

Emas tulen agak lembut dan oleh itu mudah digunakan dalam proses pengeluaran litar dan penyambung yang kecil serta halus. Emas adalah logam mulur dan paling lembut yang diketahui oleh manusia.

Jika dibandingkan, tembaga adalah agak tidak mudah dibentuk atau mulur, membuatkannya lebih sukar untuk digunakan berbanding emas.

Satu lagi ciri-ciri emas yang menjadikan penggunaannya lebih dipilih berbanding tembaga (atau juga perak) adalah kereaktifannya.

Emas dikenali sebagai unsur "tidak aktif secara kimia", yang bermaksud ia tidak bertindak balas dengan bahan lain dengan mudah.

Dalam keadaan biasa, ia adalah lengai yang mana tidak seperti tembaga atau perak di mana kedua-dunya mudah menghakis dan mencemarkan.

Ciri-ciri yang disebutkan di atas secara kolektifnya menjadikan emas sebagai pilihan yang lebih baik untuk digunakan dalam segmen elektrik.

Peranti yang paling banyak mengandungi emas adalah komputer dan peranti kurang rumit seperti gelombang ketuhar tetapi mempunyai emas di dalamnya.

Sekiranya komponen-komponen yang dibuat menggunakan emas ditukar kepada tembaga, jangka hayat dan kecekapan akan berkurangan membuatkan ia perlu diganti dengan kerap.

Ini akan membuatkan peranti tersebut lebih mahal dan memerlukan penyelenggaraan yang lebih.

Malah, penggunaan emas terbesar di dunia pada ketika ini bukanlah dalam industri perhiasan tetapi dalam industri elektronik.

Oleh kerana ia adalah lebih mahal daripada logam lain dan hakikat bahawa terdapat kekurangan bekalan emas, ada langkah-langkah untuk mengitar semula emas yang digunakan dalam elektronik lama kerana permintaannya masih tinggi dalam industri ini.

10% daripada bekalan emas yang dikitar semula di dunia berasal dari kitar semula industri elektronik.

Jadi dengan segala kelebihan menggunakan emas dalam menghasilkan bahagian elektronik, tak hairanlah walaupun ia lebih mahal tetapi masih dipilih berbanding tembaga dan konduktor lain.


Kenapa Produk Jenama Supreme Sangat Mahal?

Lihat kedua-dua jaket di atas. 2 jaket ini hampir sama di mana kedua-duanya dibuat oleh The North Face dan kedua-duanya menggunakan teknologi Gore-Tex.

Jaket di sebelah kiri berharga RM1,200 dan jaket kanan dijual dengan harga RM4,200. Ini hanyalah disebabkan oleh jaket di sebelah kanan adalah hasil kerjasama North Face bersama Supreme.

Persoalannya adalah mengapa seseorang itu sanggup membayar harga yang mahal dengan jaket yang sama? Dan apakah yang membuatkan Supreme tersangat mahal?

Dari logo yang sangat menarik perhatian kepada keluaran produk terhad dan kerjasama dengan artis, Supreme telah beralih dari kedai skateboard kecil di New York kepada syarikat streetwear bernilai RM4 bilion sejak 20 tahun yang lalu.

Tetapi bagi peminatnya, Supreme adalah lebih daripada sekadar jenama dan sering menjadi obsesi serta keseluruhan subkulturnya sendiri. Sejak dihasilkan, Supreme telah mengekalkan imej yang asli.

Diasaskan oleh James Jebbia pada tahun 1994, Supreme bermula sebagai sebuah kedai skateboard di kejiranan SoHo di Manhattan.

Kedai itu mula menjual hoodies dan sweatshirts yang bertujuan ke arah arena papan luncur New York yang berkembang.

Sepanjang tahun 90-an dan awal tahun 2000, Supreme berfungsi sebagai jenama papan luncur yang memenuhi peminat papan luncur dan mereka yang berminat dengan gaya streetwear.

Tetapi sikap dan keluaran terhad Supreme telah mendorong mereka jauh melampaui permulaan mereka.

Reka bentuk Supreme yang paling ikonik adalah logo kotak mereka, yang pada asalnya terdiri daripada huruf putih italik yang pada latar belakang berwarna merah.

Peruntukan imej Supreme adalah salah satu kunci kepada popularitinya. Imej dan logo pop-budaya disalin dan disesuaikan dengan cara yang membuatkan rekaan kelihatan lebih seperti seni kontemporer atau grafiti daripada jenama fesyen yang besar.

T-shirt pertama keluaran Supreme hanyalah terpapar gambar Robert De Niro dalam filem "Taxi Driver" bersama dengan logo merah-putih yang ikonik.

Dan penggunaan imej oleh syarikat ini yang sering tidak berlesen telah menyebabkan Supreme menerima surat cease-and-desist dari Louis Vuitton, National Hockey League (NHL), dan National Collegiate Athletic Association (NCAA).

Menurut Dimirtrios Tsivrikos, ahli psikologi pengguna dan perniagaan yang sangat terkenal, semakin banyak kita terdedah kepada sesebuah jenama, semakin besar kemungkinan kita akan mewujudkan kaitan atau rasa berhubung dengannya.

Bagi Supreme, ia tidak ada unsur status dan mereka memberikan sepenuh perhatian kepada apa yang patut diwakili oleh sebuah logo iaitu menonjol dan dapat dikenal pasti.

Kebolehan untuk dikenal pasti adalah kunci kepada kehebatan Supreme sebagai sebuah jenama.

Tetapi barang-barangnya juga sengaja dibuat agar sukar untuk diperolehi dan produk mereka mendapat permintaan tinggi disebabkan oleh keluaran yang sangat terhad.

Menurut Chris Magnaye, seorang penjual semula barangan Supreme, untuk membeli barangan ini bukanlah sesuatu yang mudah. Sebagai contoh, pada jam 11 pagi hari Selasa anda melawat laman sesawang Supreme dan memasukkan maklumat asas iaitu nama, e-mel, nombor telefon dan nombor kad kredit.

Kemudian, mereka akan menghantar mesej kepada anda untuk memberitahu sama ada anda terpilih untuk beratur. Pada hari Rabu, mereka akan memberitahu masa dan kedai yang anda perlu lapor diri.

Pada hari Khamis, anda perlu ke kedai yang diarahkan pada waktu yang ditetapkan. Terdapat peraturan unik oleh Supreme di mana anda hanya dibenarkan membeli 1 jenis barangan sahaja untuk satu gaya.

Ini bermakna jika T-shirt Supreme dihasilkan dalam 3 warna iaitu hitam, merah dan kelabu, anda hanya boleh membeli T-shirt warna kelabu.

Jika anda inginkan lagi 2 warna iaitu merah dan hitam, anda perlu meminta sesiapa untuk mendapatkan untuk anda di mana mereka juga perlu beratus seperti yang anda lakukan. Dalam kes ini, ramai orang yang beratur untuk orang lain.

Supreme hanya menjual barangan mereka di kedai mereka termasuk kedai atas talian. Hanya pada pertengahan hingga hujung tahun 2000an, barulah Supreme mendapat rentak sebenar mereka.

Kejayaan ini sebahagiannya disebabkan oleh apa yang digelar sebagai "Kesan Kanye". Pada tahun 2006, Supreme mengeluarkan Supreme Blazer SB, sepasang kasut dengan kerjasama Nike.

Kasut itu dijual dengan harga sekitar RM600 dengan harga penjualan semula berkisar antara RM1,200 hingga RM1,400. Pada Julai 2007, Kanye West dilihatkan memakai kasut tersebut di pesta Grammy Foundation's Starry Night.

Selepas gambar tersebut dikeluarkan, harga penjualan semula melonjak tinggi mencecah RM3,200.

Hal ini berlaku kepada baju panas yang dipakai oleh rapper Tyler, The Creator dalam muzik videonya iaitu "She", di mana baju itu berharga sekitar RM600 namun harga jual semula mencecah RM14,000.

Namun, tak semua produk Supreme akan berakhir dengan nilai yang berlipat kali ganda. Penjual semula seperti Chris Magnaye memutuskan apa yang akan menjadi popular dan produk yang mana akan memberikan pulangan tertinggi.

Pengeluaran yang sangat terhad ini bermakna bahawa membeli dan menjual barang-barang Supreme membawa keuntungan yang sebenar.

Apabila anda melihat harga barangan di dalam gedung Supreme, ia tidaklah terlalu mahal seperti yang anda sangkakan. Harga bagi T-shir adalah sekitar RM160 dan RM575 bagi baju panas.

Namun sebaik sahaja produk-produk ini habis dijual, harganya boleh meningkat 30 kali ganda daripada harga asal. Banyak jenama-jenama besar lain menggunapakai teknik pengeluaran terhad ini untuk menjana kegilaan terhadap produk mereka.

Cara ini membuatkan orang ramai berasakan bahawa mereka adalah sebahagian daripada sesuatu yang eksklusif.


Ini Sejarah Dan Maksud Lagu "Bella Ciao" Dalam Siri Money Heist

Bagi anda yang telah menonton siri TV La Casa De Papel atau "Money Heist" keluaran Netflix, pastinya lagu "Bella Ciao" terngiang-ngiang dalam minda.

Money Heist mengisahkan 9 penjenayah diketuai "Profesor" yang cuba memperdaya pihak berkuasa dengan berpura-pura merompak Royal Mint of Spain, namun mereka mempunyai agenda yang lebih besar.

Lagu ini telah menjadi siulan di seluruh dunia selepas dipopularkan oleh siri TV ini dan ia sebenarnya mempunyai sejarah tersendiri yang sangat unik.

Jadi bagi anda yang belum menonton siri TV Money Heist anda tak perlu risau kerana artikel ini hanya akan menceritakan kisah sebenar di sebalik lagu ini. Lagu ini memainkan peranan utama dalam dua musim pertama siri ini.

Ketika dalang rompakan iaitu Profesor mengajarkan lagu ini kepada rakan sejenayah yang lain, dia menjelaskan bahawa lagu ini diajarkan oleh datuknya sendiri sebelum menentang Nazi di Itali dalam pada tahun 1940-an dan 1950-an.

Ini merupakan satu petunjuk kepada dari mana asalnya lagu ini.

Bella Ciao bermula sebagai lagu rakyat di kawasan luar bandar Itali dan mengisahkan tentang nasib "modine", yang merupakan pekerja sawah padi di lembah Sungai Po pada akhir abad ke-19.

Mereka adalah simbolik kemiskinan dan keadaan buruh yang sangat sukar di era pra-industri Itali.

Tiada siapa tahu dengan pasti siapa yang menulis lagu itu yang mana pada awalnya kedengaran agak perlahan dan lembut.

Beberapa dekad kemudian dan selepas negara fasis Benito Mussolini telah menjadi faktor utama dalam kehidupan rakyat, satu pergerakan rintangan baru dilahirkan dan Bella Ciao berkembang dengannya.

Liriknya berubah untuk mencerminkan perjuangan menentang fasisme dalam pendudukan Nazi.

Kini, ia menceritakan tentang "El Partizano", militia anti-fasis yang terdiri daripada askar-askar muda melarikan diri pengerahan.

Bella Ciao tiba-tiba menjadi nadi rakyat yang berjuang untuk perubahan dan kebebasan serta penjenamaan semula Itali selepas Perang Dunia Kedua yang cuba melupakan kerjasama mereka dengan Nazi.

Namun dari masa ke masa lagu ini terus berkembang dengan menjadi lagu kepada beberapa kelab bola sepak di seluruh Eropah.

Malah, ia juga telah dinyanyikan semula beratus-ratus kali dan menerima layanan istimewa daripada beberapa pemuzik paling ikonik di dunia termasuklah Tom Waits dan Steven Aoki.

Walaupun begitu, lagu ini masih mengekalkan akar-akar pemberontakan dalam penentangan, yang mana muncul dalam pergerakan protes di seluruh Eropah.

Ia dinyanyikan di Greece selepas parti sayap kiri "Syriza " mengambil alih pada tahun 2015 kepada protes kemerdekaan Catalan di Barcelona hinggalah ke pergerakan vest kuning tahun ini di Perancis.

Dan kini selepas kejayaan besar siri Money Heist, lagu Bella Ciao telah menemui generasi peminat yang lain.

Apa pun rahsia di sebalik misteri ini, satu perkara yang pasti adalah walaupun selepas siri Money Heist berakhir dan dunia beralih kepada siri TV Netflix sensasi yang lain, lagu ini yang lahir dari rakyat Itali yang dilanda kemiskinan akan terus kedengaran.

Una mattina mi son alzato (One morning I awakened )

O bella ciao, bella ciao, bella ciao, ciao, ciao (Oh Goodbye beautiful, Goodbye beautiful, Goodbye beautiful! Bye! Bye! )

Ché mi sento di morir (Because I feel death approaching)

E se io muoio da partigiano (And if I die as a partisan / And if I die on the mountain)

O bella ciao, bella ciao, bella ciao, ciao, ciao (Oh Goodbye beautiful, Goodbye beautiful, Goodbye beautiful! Bye! Bye!)

E seppellire lassù in montagna (Bury me up in the mountain)

Sotto l'ombra di un bel fior (Under the shade of a beautiful flower)

E le genti che passeranno (And the people who shall pass)

O bella ciao, bella ciao, bella ciao ciao ciao (Oh Goodbye beautiful, Goodbye beautiful, Goodbye beautiful! Bye! Bye!)

Mi diranno «che bel fior.» (Will tell me: "what a beautiful flower")

Questo è il fiore del partigiano (And this is the flower of the partisan)

Questo è il fiore del partigiano (This is the flower of the partisan)


Misteri Kematian Penghisap Vape di Amerika Syarikat

Trend menghisap 'vape' atau 'rokok elektronik' sudah menjadi satu kegilaan masyarakat Malaysia ketika ini, apatah lagi dengan teknik pemasaran yang giat dijalankan menyebut bahawa 'vape' ini merupakan alternatif lebih baik berbanding rokok tembakau biasa.

Di sana sini dapat dilihat alat vape yang lebih kecil serta menggunakan sambungan jenis 'pod' menjadi popular, sudah dijual di kedai-kedai runcit - berbeza dengan demam vape sebelum ini yang gagal menembusi pasaran sama.

Tetapi beberapa laporan yang baru saja didedahkan, menunjukkan kepercayaan penghisap vape bahawa hobi yang mereka lakukan itu tidak berisiko - sebenarnya tidak berasas. Ini kerana di Amerika Syarikat, negara terawal di mana demam 'vape' berasaskan sistem pod bermula - kes-kes kematian sudah pun dilaporkan berlaku.

Walaupun baru dalam skala kecil, tetapi kekerapannya semakin lama semakin bertambah pula.

Budaya menggunakan peralatan 'vape' sudahpun bermula lebih sedekad lamanya, namun laporan berkenaan peningkatan penyakit disebabkan tabiat itu, hanya mula dilaporkan pada tahun 2019.

Satu siasatan oleh jabatan kesihatan di Illinois dan Wisconsin mendapati wujudnya satu kumpulan anak muda seramai 53, dengan purata usia 19 tahun mengalami masalah kesihatan akibat pernafasan. Kesemuanya dimasukkan ke dalam Unit Rawatan Rapi dan separuh daripada mereka memerlukan mesin untuk bernafas.

Dilaporkan mereka mengalami masalah batuk, sakit dada dan sesak nafas sebelum disahkan perlu ditahan di hospital. Beberapa orang antara mereka mengalami masalah cirit birit, letih, demam dan hilang berat badan.

Setelah dimasukkan ke hospital - majoriti pesakit didapati mempunyai simptom yang serupa; sindrom kesukaran pernafasan di mana paru-paru mereka didapati sudah dipenuhi dengan cecair, menyebabkan oksigen gagal disalurkan ke anggota tubuh.

Sehingga bulan September 2019, laporan rasmi merekodkan 450 orang jumlah pesakit sedang dirawat disebabkan oleh tabiat menghisap vape, merangkumi 33 negeri di Amerika Syarikat.

Setakat ini, jumlah mereka yang telah meninggal dunia belum dapat disahkan tetapi jumlah yang sudah dilaporkan adalah seramai 3 orang. Majoriti mereka yang telah meninggal dunia dilaporkan berusia dewasa dan belum ada laporan memetik kematian berlaku di kalangan anak muda.

Sehingga kini belum ada pengesahan mengapa vape menyebabkan kematian. Bagaimanapun, kajian yang dijalankan FDA Amerika Syarikat mendapati wujudnya hubungan di antara minyak yang dihasilkan daripada unsur vitamin E acetate, terkandung dalam produk vape. Minyak itu dipercayai dihasilkan daripada bahan marijuana, penyebab utama kes yang menyebabkan kematian.

Walau demikian, setakat ini pihak kesihatan Amerika Syarikat belum dapat mengenalpasti punca sebenar kes-kes kematian - sama ada disebabkan oleh pengguna mencampurkan ganja ke dalam vape mereka atau pengeluar produk tidak berdaftar sendiri menggunakan bahan tersebut, tanpa mereka ketahui kesannya.

Beberapa kumpulan media sudahpun mengeluarkan kenyataan untuk memberhentikan semua aktiviti pengiklanan yang melibatkan produk vape, khasnya yang berjenama Juul. Ini disebabkan oleh satu laporan yang dikeluarkan pada 6 September 2019 oleh New England Journal of Medicine yang memperincikan beberapa kes kematian yang berlaku, tanpa berselindung.

Seorang pemuda berusia 21 tahun yang tidak pernah mengalami masalah kesihatan menghadapi masalah batuk, sakit dada, muntah-muntah dan mudah pening. Pada mulanya dia diberikan rawatan untuk melawan penyakit pneumonia yang dipercayai disebabkan oleh kehadiran bakteria.

Bagaimanapun, keadaan beliau semakin kritikal sehingga tiub perlu dimasukkan ke dalam dada, bagi membolehkan dia terus bernafas. Kajian yang dijalankan ke atas sampel cecair daripada paru-paru pemuda itu mendapati tidak wujud jangkitan bakteria. Selepas lebih 7 hari dirawat, kandungan cecair yang badan dalam paru-paru beliau mula menurun membolehkan tiub bantuan pernafasan dikeluarkan. 2 minggu selepas diterima masuk, pesakit dibenarkan keluar.

Laporan berkaitan pemuda itu menyebut bahawa berlakunya kerosakan pada bahagian dinding paru-paru beliau, dengan kehadiran unsur yang dinamakan sebagai 'lipid' menyebabkan wujudnya kekangan dalam saluran paru-paru untuk berfungsi dengan sempurna.

Sampel yang diperolehi juga menunjukkan wujudnya banyak tompokan-tompokan minyak berwarna merah, berbentuk O (oil red O stain); sama seperti kes-kes lain yang berlaku di beberapa buah negeri. Buat masa sekarang, penyelidik masih lagi dalam proses mengesahkan penemuan awal mereka tetapi kehadiran unsur 'lipid' dalam sampel, menunjukkan kemungkinan tinggi sakit yang dirasai berpunca daripada tabiat pengambilan vape oleh pemuda tersebut.

Teenager hospitalized after vaping with THC: "My lungs are like a 70-year-old's"


5 Insiden Boikot Terbesar Melibatkan Malaysia

Negara kita dan gerakan boikot sebenarnya sangat-sangat serasi. Ini kerana boikot merupakan salah satu cara terbaik negara-negara kecil seperti kita mampu didengari negara-negara lain yang berkuasa di dunia.

Walau demikian, disebabkan oleh tradisi suka boikot yang kerap diamalkan - ini menyebabkan masyarakat Malaysia sesama kita pun akan menggunakan taktik serupa; salah sikit terus boikot saja solusinya. Slogan 'boikot McDonald, boikot Starbucks, boikot Astro, boikot Air Asia' dan bermacam lagi gesaan seringkali kedengaran.

Pernahkah anda tahu tentang beberapa gerakan boikot yang benar-benar meninggalkan kesan pada masyarakat kita, tanpa kita sedari? Berikut adalah lima gerakan memboikot yang kami rasakan banyak membentuk identiti masyarakat kita ketika ini.

Gerakan boikot yang paling banyak meninggalkan kesan pada negara kita - tindakan memboikot kejohanan Olimpik tahun 1980 yang dilangsungkan di Moscow, Russia berpunca daripada bantahan serangan Russia ke atas wilayah-wilayah di Afghanistan, diketuai Amerika Syarikat.

Atas tindakan itu, masyarakat kita terlepas peluang untuk menyaksikan kejayaan terbesar pasukan bola sepak kebangsaan bertanding dalam sukan Olimpik - selepas berjaya melayakkan diri melalui pusingan kelayakan yang berliku. Kemenangan menundukkan Korea Selatan, Brunei, Indonesia dan Filipina serta seri dengan Jepun membuktikan skuad negara ketika itu berada pada satu tahap yang amat tinggi.

Sesuatu yang ironi adalah kempen boikot temasya Olimpik itu dimulakan oleh kerajaan Amerika Syarikat sendiri sebagai tindakan mengutuk dan mengecam kekejaman kerajaan Russia. 19 tahun kemudian, kerajaan Amerika Syarikat pula menceroboh masuk ke Afghanistan atas alasan menghentikan aktiviti keganasan. (Malaysia boikot Moscow 1980)

Kempen memboikot Petronas telah melalui banyak fasa dan setiap kali kenaikan harga minyak berlaku - Petronas akan dipersalahkan kerana didakwa penyebab utama kenaikan itu. Sehingga pernah dilaporkan berlaku serangan fizikal ke atas pekerja berpakaian uniform Petronas di dalam komuter, sekitar tahun 2008.

Perkara itu kembali memuncak pada tahun 2015 selepas berlakunya kenaikan harga minyak, dengan Petronas dituduh menjadi pihak yang menentu dan menetapkan harga minyak dalam pasaran kita.

Gerakan memboikot ini cukup besar sehingga memerlukan Tun Dr. Mahathir Mohamad (ketika itu sudah bersara) masuk campur bagi menerangkan kenapa harga minyak perlu dinaikkan, untuk meredakan kemarahan orang ramai yang ketika itu lebih mempercayai tuduhan pihak tertentu. (Petronas dan harga minyak)

Ekoran daripada gerakan kerajaan Myanmar yang bertindak menghalau dan melakukan gerakan pembersihan etnik, penyertaan pasukan kebangsaan kita dalam kejohanan bola sepak AFF Suzuki tahun 2016 yang dianjurkan di Yangon, menjadi persoalan.

Gesaan untuk memboikot kejohanan tersebut datang selepas beberapa insiden melibatkan orang etnik Rohingya yang dilaporkan, mengakibatkan tokoh-tokoh seperti Dr. Mohd Asri Zainul Abidin bertindak mengeluarkan kenyataan menggesa Persatuan Bola Sepak Malaysia menarik diri dari kejohanan yang sudah disertai separuh jalan.

Reaksi kepada gesaan itu menyebabkan wujud perbalahan serta kerisauan seandainya tindakan seperti itu akan menyebabkan penganjuran acara bola sepak di temasya Sukan SEA 2017 bakal terjejas. Walau bagaimanapun, selepas tewas dua perlawanan peringkat kumpulan dan gagal ke pusingan berikutnya - pasukan kebangsaan perlu pulang lebih awal; seterusnya menamatkan polemik itu. (Bola sepak Sukan SEA terjejas jika boikot Piala AFF)

Salah satu gerakan boikot yang menimbulkan keresahan pada orang ramai adalah kempen memboikot produk Gardenia. Tidak jelas siapa penganjurnya, tetapi gerakan itu didakwa perlu dilakukan sebagai tanda protes urusan perniagaan berat sebelah yang mementingkan ahli perniagaan Syed Mokhtar al-Bukhary.

Berlaku secara tidak rasmi dengan penyebaran risalah-risalah berbentuk fizikal dan maya, situasi pada ketika itu diburukkan lagi dengan kewujudan roti jenama Massimo yang dikatakan diperkenalkan sebagai tindak balas terhadap apa yang telah berlaku.

Lama juga isu ini dipanjangkan, sehingga menjadi satu isu perkauman di mana masyarakat Melayu terus menyokong roti jenama Gardenia sementara masyarakat Cina hanya membeli produk jenama Massimo. Pada ketika gerakan ini berlangsung, setiap rakyat Malaysia menjadi pakar dalam menerangkan kepada semua apa itu 'benzyl peroxide'. (Isu boikot Gardenia)

Sekitar tahun 1981 - ekoran daripada kesan penjajahan yang masih dirasai, kerajaan Malaysia di bawah pentadbiran Dr. Mahathir Mohamad terpaksa melakukan beberapa tindakan drastik bagi mengembalikan kepentingan negara yang masih berada di bawah British.

Salah satu badan penting yang perlu dikembalikan ke tangan negara adalah syarikat Guthrie, yang pada ketika itu memiliki lebih 200,000 hektar tanah pertanian di Malaysia - tetapi jadi hakmilik British.

Perdana Menteri bekerjasama dengan tokoh korporat terkemuka, Khalid Ibrahim (bekas Menteri Besar Selangor) untuk merampas kembali syarikat itu melalui taktik licik memanipulasi pasaran saham London, yang tidak menyalahi sebarang undang-undang - membolehkan pegangan saham Guthrie kembali kepada tangan tempatan.

Sebagai tindak balas, kerajaan Britain menaikkan yuran pendidikan untuk rakyat Malaysia di sana, meningkat daripada £300 ke £900 untuk satu unit subjek. Ini menyebabkan kerajaan kita terpaksa menanggung kenaikan 3 kali ganda melibatkan 13,000 orang pelajar di bawah program biasiswa.

Enggan kalah, kerajaan Malaysia memperkenalkan dasar 'Buy British Last' atau 'Beli Barangan British Akhir', melalui pengenalan kekangan pada pengimportan masuk produk British. Kerajaan juga mengeluarkan senarai barangan sebagai ganti bagi memudahkan orang ramai 'meng-akhirkan' pembelian produk British.

Tidak cukup dengan itu, kerajaan bertindak untuk tidak menghadiri persidangan Kerajaan Komanwel atau GHOGM pada tahun 1981 dan juga 1983, menimbulkan rasa gusar sekiranya Malaysia memilih untuk keluar daripada kesatuan Komanwel secara rasmi. (POLISI BUY BRITISH LAST (1981-1983))


Adakah Rambut dan Kuku Terus Tumbuh Setelah Seseorang Itu Meninggal Dunia

Jantung berhenti, darah mula menjadi sejuk dan seluruh anggota badan menjadi keras. Ia adalah tanda-tanda biasa seseorang manusia itu telah meninggal dunia. Di sebalik tanda-tanda jelas ini, pernahkah anda mendengar dakwaan bahawa rambut dan kuku seseorang itu akan terus tumbuh walaupun tidak bernyawa lagi?

Perkara ini telah menjadi buah mulut sesetengah orang sejak dari dahulu lagi. Ia bertambah popular apabila seorang penulis, Erich Maria Remarque, menulis mengenainya dalam buku berjudul All Quiet on the Western Front yang diterbitkan pada tahun 1929.

Remarque menulis bahawa dia melihat kuku dan rambut salah seorang sahabatnya yang meninggal dunia akibat gangren terus tumbuh walaupun mayatnya mulai membusuk. Walaupun dakwaan ini kedengaran pelik, ia masih diperkatakan sehingga hari ini.

Sebenarnya, tidak banyak kajian sistematik yang dilakukan untuk mengukur perubahan harian kuku dan rambut bagi orang yang telah meninggal dunia tetapi Ia tidaklah begitu menghairankan.

Kita boleh mendapat jawapan melalui laporan yang disediakan pakar perubatan yang terlibat dengan mayat. Pakar bedah dan transplantasi juga berpengalaman dalam mengira tempoh masa pelbagai jenis sel yang berfungsi selepas kematian.

Sel-sel yang berlainan mati pada kadar yang berbeza. Selepas jantung berhenti berdenyut, bekalan oksigen ke otang akan terputus. Tanpa glukosa untuk terus hidup, sel-sel saraf biasanya mati dalam masa tiga hingga tujuh minit.

Ini menerangkan mengapa pakar bedah mesti mengeluarkan buah pinggang, hati atau jantung dalam masa kurang daripada 30 minit setelah penderma organ meninggal dunia dan perlu memindahkan kepada penerima dalam masa kurang daripada enam jam.

Sementara itu, sel-sel kulit pula hidup lebih lama. Sebagai contoh, sekeping tisu hidup yang ditransplantasikan melalui pembedahan masih boleh berjaya jika diambil dari individu yang meninggal dunia selepas 12 jam.

Secara purata, kuku kita tumbuh kira-kira 0.1 mm sehari. Kadar pertumbuhan ini akan semakin perlahan apabila usia semakin meningkat. Untuk membolehkan kuku manusia tumbuh, sel-sel baru perlu dihasilkan dan ia tidak akan berlaku tanpa glukosa.

Lapisan tisu di bahagian bawah pangkal kuku yang dipanggil matriks germinal bertanggungjawab dalam menghasilkan kebanyakan sel yang membentuk bahagian kuku baru.

Sel-sel baru ini akan menolak sel-sel yang lebih lama ke hadapan, menjadikan kuku kelihatan memanjang di hujung jari. Bekalan glukosa akan terhenti apabila seseorang itu meninggal dunia dan ini menyebabkan pertumbuhan kuku terhenti.

Proses yang sama juga berlaku bagi rambut. Setiap rambut yang terletak dalam folikel yang memacu pertumbuhannya. Folikel adalah kantung kecil (rongga) sempit pada tubuh yang mempunyai fungsi perkumuhan, perkembangan, atau perlindungan.

Pada dasar folikel terdapat matriks rambut, sekumpulan sel yang bercambah untuk menghasilkan sel-sel baru agar rambut semakin panjang. Sel-sel ini bercambah dengan cepat hanya apabila dibekalkan dengan tenaga.

Tenaga ini pula datangnya dari pembakaran glukosa yang memerlukan kehadiran oksigen. Apabila jantung berhenti mengepam oksigen dalam darah di sekeliling tubuh, bekalan tenaga juga akan kehabisan. Apabila ia berlaku, percambahan sel-sel yang memacu pertumbuhan rambut juga terhenti.

Walaupun jelas dakwaan ini satu mitos, mengapa ia masih menjadi bualan ramai untuk sekian lama? Sebenarnya terdapat penjelasan logik berdasarkan asas biologi mengapa ramai percaya bahawa kuku dan rambut terus tumbuh selepas seseorang itu meninggal dunia.

Sebenarnya, kuku dan rambut tidak tumbuh tetapi kulit di sekeliling mayat akan mula menjadi kering dan mengecut. Ini akan membuatkan kuku atau rambut kelihatan lebih panjang berbanding sebelum seseorang itu meninggal dunia.

Kulit pada dagu orang mati juga akan menjadi kering dan mengecut, menjadikan janggut halus kelihatan lebih jelas dan menonjol. Disebabkan ini, ada sesetengah pengurus mayat akan menyapu bahan pelembap pada bahagian tertentu untuk mengelakkan kulit mayat menjadi kering (perkara ini tidak dilakukan oleh orang Islam kerana mayat segera dimandi dan dikafankan).

Dengan penjelasan ini, anda tidak perlu lagi memikirkan tentang dakwaan sama ada kuku atau rambut orang yang sudah meninggal dunia tumbuh atau tidak.

1. Adakah kuku dan rambut terus tumbuh walaupun setelah mati?


8 Makanan Yang Boleh Membunuh Secara Perlahan-Lahan

Ramai sebenarnya yang tidak menyedari bahawa pemakanan yang tidak seimbang membunuh lebih ramai nyawa ketika ini berbanding merokok.

Jangan salah faham, merokok tetap berbahaya dan antara penyumbang terbesar kepada kematian setiap tahun namun kita tidak berasakan makanan yang kita makan setiap hari sebenarnya mampu membunuh secara perlahan-lahan.

Para saintis mendapati bahawa kekurangan nutrien penting boleh membahayakan kesihatan anda. Bagaimanapun, beberapa produk yang yang kita makan setiap hari untuk mendapatkan khasiat dan nutrien, mungkin juga berbahaya untuk tubuh badan.

Antaranya adalah jus buahan-buahan yang kelihatan sihat berbanding minuman berkarbonat, namun mampu menjadi penyebab diabetes.

iluminasi.com kongsikan 8 makanan yang sebenarnya boleh membunuh manusia secara perlahan-lahan, sama seperti merokok.

Buah-buahan dianggap penting untuk mendapatkan nutrisi dan jus segar adalah cara mudah untuk menambahnya ke dalam diet anda.

Walau bagaimanapun, dalam bentuk cecair, buah-buahan kehilangan sebahagian besar unsur sihat seperti serat yang memainkan peranan penting dalam pencegahan diabetes, penyakit jantung dan obesiti.

Selain itu, pengambilan jus yang tidak terkawal sebenarnya boleh menyebabkan masalah kesihatan kerana jumlah gula yang terkandung di dalamnya.

Malah, sesetengah daripada jus buah-buahan mengandungi gula hampir sama dengan satu tin Coke. Apa yang disyorkan adalah untuk memakan buah dan bukannya meminum jus.

Sebiji buah sudah cukup untuk membuatkan anda kenyang dan memuaskan nafsu anda untuk makan makanan manis berbanding jus buah-buahan yang memerlukan beberapa biji buah untuk menghasilkan segelas jus.

Walaupun kaya dengan nutrien, sesetengah bar granola juga tinggi dengan gula tambahan. Menurut Pangkalan Data Nutrien, kebanyakan bar granola yang popular mengandungi 15 hingga 30 gram gula dalam setiap satunya.

Sebaliknya, jika dipilih dengan betul, snek ini adalah cara yang sempurna untuk menghilangkan rasa lapar dan mengelakkan makan berlebihan kerana ia mengandungi banyak nutrien penting.

Snek bar granola yang sempurna harus mempunyai sekurang-kurangnya 3 gram serat, 5 gram protein dan kurang daripada 10 gram gula.

Sushi itu sebenarnya tidaklah membahayakan. Walau bagaimanapun, pelbagai ramuan dan bahan tambahan yang ditambah ke dalam sushi yang menyebabkan masalah utama.

Banyak gulungan sushi pada hari ini mengandungi mayonis, keju krim, sos, dan produk kontroversial lain yang meningkatkan nilai pemakanan sushi dan membuatkan satu set rawak sushi mengandungi kalori yang cukup untuk sepanjang hari.

Untuk mengelakkan masalah berat badan, pilih sushi yang lebih ringkas dengan salmon atau sashimi.

Masalah ini juga berkaitan dengan sushi. Ikan liar adalah sumber yang kaya dengan asid lemak Omega-3, yang boleh mengurangkan risiko penyakit jantung dan strok.

Tetapi kandungannya sangat bergantung kepada jenis makanan yang dimakan oleh ikan. Malangnya, ikan yang kita beli di pasar raya biasanya tidak berasal dari laut tetapi dari ladang.

Oleh itu, ia bukan sahaja kekurangan nutrien yang sihat, tetapi mereka juga mengandungi bahan tambahan kimia yang digunakan petani untuk membuatkan ikan lebih cepat membesar.

Pada abad yang lalu, diet bebas lemak adalah sesuatu yang sangat popular.

Namun ia tidak lagi apabila pakar pemakanan menyedari bahawa pengeluar mula menggantikan lemak yang sihat dengan gula yang diproses untuk mengekalkan rasa semulajadi produk.

Oleh itu, apa yang sepatutnya menjadi snek yang sihat berubah menjadi makanan yang tinggi gula tanpa disedari.

Pakar-pakar ketika ini mengesyorkan kita memilih barangan tenusu yang kaya dengan protein dan lemak sihat, seperti keju kotej atau yoghurt Yunani, yang tidak mengandungi sebarang gula yang diproses.

Bijirin sering dianggap sebagai penyelesaian yang mudah untuk sarapan pagi yang sihat dan berkhasiat.

Walau bagaimanapun, tidak semua jenis bijirin memberi jumlah manfaat yang sama. Kebanyakan daripada bijiran yang ada di pasaran ketika ini diperbuat daripada bijirin halus.

Semasa pemprosesan ini, bijirin kehilangan sejumlah besar serat dan nutrien lain yang membantu anda untuk kekal kenyang.

Itu belum lagi diambil kira bahawa jumlah gula yang tinggi ditambahkan ke dalam bijirin untuk menjadikan rasanya lebih enak dan lebih menarik bagi kanak-kanak.

Peningkatan pengambilan gula boleh mengakibatkan diabetes, penyakit jantung, dan obesiti.

Roti putih adalah satu lagi produk yang diperbuat daripada bijirin halus yang tidak mempunyai nutrien dan serat yang sihat.

Sedangkan serat menyumbang kepada berat badan yang sihat, tekanan darah yang baik serta merendahkan risiko penyakit kencing manis dan kardiovaskular.

Jadi, hakikat bahawa roti putih tidak mengandunginya menjadi alasan mengapa anda menghadapi semua masalah ini.

Roti bijirin boleh menjadi alternatif yang baik menggantikan roti putih. Selain itu, kajian menunjukkan bahawa pengambilan roti bijiran penuh harian mengurangkan risiko membangunkan penyakit yang disebutkan di atas.

Soya mungkin membawa kepada bahaya yang sama bagi kedua-dua kesihatan kita dan juga ekologi.

Tanaman soya dikatakan tanaman mono yang paling merosakkan kerana ia mengambil nutrien tanah dan membinasakan tanah sepenuhnya.

Malah, kebanyakan kacang soya telah diubah suai secara genetik, yang bermakna anda tidak mendapat sebarang nutrien yang terkandung dalam kacang soya semula jadi.

Satu lagi masalah dengan soya adalah kepekatan isoflavon tinggi atau estrogen tumbuhan, yang meningkatkan level hormon ini dalam badan anda dan mengganggu kitaran haid wanita.

Atas sebab yang sama, pengambilan soya biasanya dihubungkan dengan peningkatan aktiviti hormon tiroid, yang boleh mengakibatkan kehilangan berat badan yang tidak dijangka, berpeluh, dan bengkak pada leher.


Ini Sebab Wasabi Original Tersangat Mahal Dan Sukar Didapati

Tahukah anda bahawa pes hijau yang anda makan selama ini bersama-sama sushi bukanlah wasabi yang sebenar?

Semak bahan-bahan pada paket tersebut dan anda akan dapat lihat ia merupakan gabungan sorbitol (pemanis), lobak pedas dan mungkin peratusan kecil wasabi sebenar.

Wasabi sebenar sangat sukar untuk ditemui dan harganya boleh mencecah RM1,000 sekilogram. Jadi, apa sebenarnya yang dimaksudkan dengan wasabi dan mengapa ia sangat mahal?

Wasabi adalah tumbuhan hijau kecil dalam keluarga Brassica yang bermakna ia mempunyai kaitan dengan banyak tumbuhan murah dan mudah didapati seperti lobak pedas, kubis dan brokoli.

Namun, tak seperti tumbuhan-tumbuhan ini, ia tersangat mahal dan boleh mencapai harga 25 kali ganda berbanding lobak pedas segar.

Dan sebab utama bagi harga yang sangat mahal ini adalah kerana proses penanamannya. Wasabi terkenal sebagai tanaman yang paling sukar untuk ditanam secara komersial di dunia.

Satu-satunya tempat di dunia di mana ia boleh ditemui tumbuh secara semula jadi adalah di sepanjang sungai gunung Jepun di mana kawasan ini mempunyai keadaan yang sangat spesifik perlu berkembang maju.

Ia sukakan kawasan yang rendang dan tanah berbatu serta hanya boleh tumbuh dengan suhu sekitar 8 hingga 20 darjah celcius sepanjang tahun.

Kelembapan yang terlalu tinggi atau mineral yang salah juga boleh menyebabkan masalah untuk tumbuhan ini. Malah, ia mudah terdedah kepada haiwan perosak dan penyakit.

Walapun wasabi kebanyakannya tumbuh dan ditanam di Jepun, The Wasabi Company adalah syarikat pertama yang menanam tumbuhan ini secara komersial di Eropah.

Apabila kesemua syarat-syarat untuk menanam wasabi dipenuhi, ia masih memerlukan masa yang lama iaitu 18 bulan sebelum boleh dituai.

Malah, proses ini memakan masa yang sangat lama kerana semuanya harus dilakukan menggunakan tangan. Tiada mesin yang boleh digunakan untuk menuainya.

Mesti anda tertanya-tanya apakah rasa wasabi yang sebenar dan adakah ia berbeza dengan pes yang biasa kita makan?

Menurut mereka yang pernah merasa wasabi sebenar, ia mempunyai rasa yang lembut, manis dan semulajadi serta sangat berbeza dengan pes wasabi.

Terdapat satu lagi sebab mengapa anda jarang menjumpai produk wasabi di pasar raya atau restoran. Rempah wasabi berasal daripada tindak balas kimia yang berlaku apabila anda memecahkan sel-selnya tetapi tindak balas ini adalah sangat singkat.

5 minit selepas anda memarus wasabi, rasa pedas wasabi akan memuncak dan jika ia dibiarkan selama 30 minit, hampir kesemua rasanya akan hilang.

Dan walaupun wasabi segar adalah wasabi yang sebenar, namun pes wasabi atau wasabi diproses dilihatkan akan terus digunakan. Sebaik sahaja anda dapat merasa wasabi sebenar, anda akan memahami perbezaannya.


Kisah Pemegang Rekod Larian Olimpik Yang Pernah Mati Hidup Semula

Pada tahun 1928, seorang gadis berusia 16 tahun kelihatan tergesa-gesa meninggalkan Sekolah Tinggi Thornton Township, Illinois, menuju ke stesen kereta api berdekatan. Sekiranya lewat, dia akan ketinggalan kereta api untuk pulang ke rumah.

Guru sains sekolah itu, Charles Price, merupakan seorang bekas pelari dan jurulatih kepada pasukan lumba lari lelaki sekolah. Dari jauh, Price terlihat gadis itu berlari dengan laju menuju ke arah kereta api yang akan bertolak tetapi tidak cukup laju untuk sempat menaikinya.

Pintu kereta api itu ditutup sejurus selepas Price mendapat tempat duduk. Guru itu amat terkejut apabila gadis yang sedang berlari dari jauh sebentar tadi, Betty Robinson, datang dan duduk di sebelahnya. Ketika itu, Price tahu bahawa gadis itu memiliki bakat istimewa.

Tidak lama selepas itu, Price meyakinkan Betty untuk berlari di sekolah sambil dia mengambil mengambil catatan masa. Walaupun Sekolah Tinggi Thornton Township tidak mempunyai pasukan pelari wanita, Betty gembira untuk melakukannya.

Keputusannya mengejutkan dan Price mula melatih Betty sebagai seorang pelari. Hanya dalam masa beberapa bulan sahaja, Betty Robinson telah menjangkau jangkaan Price dan berjaya layak untuk menyertai Sukan Olimpik 1928 di Amsterdam, Belanda.

Sebelum tahun 1928, Sukan Olimpik mempunyai pelbagai acara untuk kaum wanita seperti memanah dan berenang tetapi tidak bagi acara larian trek dan padang. Ini merupakan pertama kalinya acara larian untuk wanita diperkenalkan.

Betty Robinson adalah satu-satunya pelari wanita Amerika Syarikat yang layak untuk bertanding di pusingan akhir acara lari 100 meter pada tahun itu. Sebelum berlumba, Betty mengalami sedikit masalah apabila tersalah membawa kasut.

Dia yang membawa dua pasang kasut ke Amsterdam telah tersalah pilih kedua-dua kasut belah kiri untuk dibawa ke padang. Mujurlah pengurus pasukannya berjaya mendapatkan kasut yang betul di tempat penginapan kontinjen Amerika Syarikat, betul-betul sebelum perlumbaan bermula.

Betty bersedia di garisan mula untuk acara larian 100 meter wanita buat pertama kalinya dalam Sukan Olimpik. Tembakan dilepaskan pengadil dan 12.2 saat kemudian, sejarah tercipta.

Perlumbaan berlangsung dengan sengit dan kelihatan seperti pelari Canada, Fanny Rosenfeld, berjaya melintasi pita penamat. Pasukannya meraikan Fanny dengan melambung pelumba itu beberapa kali di udara. Betty sedar bahawa dia mendapat tempat kedua tetapi begitu teruja dengan keputusan itu.

Namun, semua orang terkejut apabila keputusan sebenar diumumkan pengadil. Gadis berusia 16 tahun dari Illinois itu diumumkan sebagai juara, mengalahkan Fanny di tempat kedua yang hanya berbeza beberapa milisaat sahaja. Selain itu, Betty juga menang pingat perak dalam acara larian 4X100 meter.

Apabila pulang dari Sukan Olimpik 1928, Betty fokus untuk berlatih dengan lebih keras lagi. Betty berazam untuk mempertahankan kejuaraannya pada Sukan Olimpik 1932 yang bakal diadakan di California, Amerika Syarikat, dalam masa empat tahun lagi.

Pada 28 Jun 1931, sesuatu perkara di luar jangkaan telah berlaku kepada bintang Olimpik ini. Selepas tamat latihan pada hari yang panas itu, jurulatihnya melarang Betty pergi berenang untuk menyejukkan badan kerana ia akan menggunakan beberapa otot berlainan.

Betty kemudian bercadang mengajak sepupunya, Wilson Palmer, untuk menyejukkan badan dengan cara yang sedikit berbeza. Sepupunya itu memiliki sebuah pesawat ringan dan baru sahaja memperolehi lesen sebagai juruterbang.

Semasa sedang berada di udara, pesawat yang dinaiki mereka tiba-tiba terhenti. Saksi mengatakan bahawa pesawat itu sedang terbang pada ketinggian antara 400 hingga 600 kaki sebelum menjunam jatuh ke tanah.

Orang ramai yang berada berhampiran bergegas ke tapak pesawat itu terhempas. Mereka dapati Betty dan sepupunya berada di bawah timbunan serpihan pesawat dan tidak sedarkan diri.

Sepupu Betty terselamat tetapi kedua-dua kakinya cedera teruk. Betty pula tidak memberikan sebarang respon dan kelihatan darah keluar dengan banyak dari bahagian kepalanya.

Para penyelamat awal mengesahkan Betty sudah meninggal dunia. Mereka mengangkat Betty dan meletakkannya di belakang trak salah seorang penyelamat untuk dibawa ke rumah mayat.

Mujurlah pengurus rumah mayat itu memeriksa Betty dengan teliti. Dia mendapati Betty masih lagi bernafas. Kaki kiri pelari itu terkulai manakala tangan kirinya patah. Kepalanya pula mempunyai luka sepanjang lapan inci. Doktor pertama yang melihat keadaan Betty membuat kesimpulan awal bahawa wanita itu mungkin tidak dapat berjalan lagi, apalagi berlari.

Setelah 11 minggu berada di hospital, Betty dibenarkan pulang tetapi dia mengalami kemurungan dan tidak mahu turun dari katil. Abang iparnya yang menjadi pendorong utama dengan membawa Betty berjalan setiap pagi.

Sejak itu, Betty mula berlatih berlari semula. Dia berlatih dengan keras untuk mendapatkan semula momentum lariannya. Betty sekali lagi mendapat peluang untuk berlari pada Sukan Olimpik 1936 di Berlin, Jerman, dalam acara 4X100 meter.

Betty yang merupakan pelari ketiga dalam acara 4X100 meter wanita. Ketika dia mendapat baton, pasukan Jerman sudah pun mendahului di hadapan. Tuah kepada pasukan Amerika Syarikat apabila pelari terakhir Jerman terlepas baton yang dipegangnya. Pelari terakhir Amerika, Helen Stephens, berjaya menamatkan perlumbaan sebagai juara.

Betty yang sebelum ini diisytiharkan meninggal dunia berjaya mendapat emas keduanya pada Sukan Olimpik. Sehingga hari ini, Betty masih memegang rekod sebagai pelari wanita paling muda memenangi acara larian 100 meter wanita Sukan Olimpik. Betty meninggal dunia pada tahun 1999 ketika berusia 87 tahun.


Asal-Usul Nama Genre Muzik Terkenal Dunia

Kami yakin ramai peminat di luar sana. Genre manakah kegemaran anda?

Dalam kajian berkenaan muzik, wujud pelbagai jenis genre yang memudahkan kita mengkategorikan dan melabelkan muzik yang kita dengar - jadi bolehlah kita kata kita suka muzik jenis rock and roll atau ballad, mungkin juga blues.

Dari manakah datangnya istilah-istilah yang digunakan dalam mengkategorikan genre muzik dan kenapa perkataan-perkataan itu, yang sebenarnya langsung tak berkait dengan muzik digunakan? Jom kita pelajari tentang asal-usul lima nama genre muzik popular dunia.

Istilah 'blues' dipercayai berasal daripada satu istilah yang popular masyarakat yang berbunyi 'the blue devils' - merujuk kepada situasi yang akan dilalui oleh seseorang selepas berhenti meminum alkohol dalam satu tempoh tertentu. Halusinasi yang akan dirasai seseorang itu mampu membuatkan seseorang merasa tertekan dengan situasi.

Ini berpunca daripada terma 'blue' yang akan digunakan masyarakat barat dahulu untuk menandakan kegiatan minum arak sehingga mabuk, sehingga menyebabkan wujudnya undang-undang yang dinamakan 'blue laws' (undang-undang biru) yang menghalang penjualan alkohol pada hari Ahad, bagi membolehkan orang bekerja pada keesokannya. Jadi 'the blue devils' dibentuk daripada rasa hanyut seseorang apabila dia tidak lagi mendapat bekalan arak.

Bagi menghilangkan rasa kedukaan itu, setiap kali mendapat peluang untuk mabuk - mereka akan menari beramai-ramai dalam tarian yang dinamakan sebagai 'the blues', sejenis tarian yang sangat dipengaruhi alkohol dan semua pemuzik yang memainkan muzik ketika itu secara langsung, dinamakan 'bluesman.' Dari situlah genre muzik yang mereka mainkan - dinamakan sebagai genre 'blues.'

Muzik keras yang seringkali dikaitkan dengan keganasan, label 'punk' ini sebenarnya amatlah sesuai dengan bentuk muzik yang diwakilinya. Pada mulanya, sekitar abad ke 16 'punk' sebenarnya merujuk kepada seorang pelacur yang dipandang rendah. Bagaimanapun, penggunaannya mula bercambah - mula dikenakan kepada individu-individu lain seperti seorang ahli masyarakat yang bermasalah serta gemar menimbulkan masalah.

Perkara itu berlanjutan sehinggalah ke tahun 1904 apabila 'punk' mula digunakan untuk merujuk kepada golongan kanak-kanak atau remaja yang diambil untuk menjadi pengikut kepada individu samseng yang lebih berusia, untuk diajarkan ilmu-ilmu yang perlu mereka pelajari dalam menjalani hidup seorang penjenayah.

'Punk' berkembang lagi penggunannya, mula merujuk kepada kumpulan remaja yang perlu dilatih dalam kemahiran tertentu - bukan lagi terhad kepada kumpulan bermasalah. Tetapi satu makna yang kekal sejak dulu sehingga sekarang adalah penggunaan 'punk' bagi merujuk kepada hasil atau aktiviti seni yang rendah kualitinya. Jadi sebarang bentuk persembahan yang dilakukan bentuk kasar, akan dinamakan sebagai sebuah persembahan 'punk.'

Terma ini kekal dalam semangatnya, menggambarkan 'punk' sebagai sesuatu yang berkualiti rendah atau dilakukan ala kadar, sebelum era 1960 terma 'punk' mula digunakan media untuk melambangkan sesuatu yang dilakukan spontan, tidak formal dan di luar normaliti masyarakat.

Salah satu genre yang kerap dikaitkan sebagai muzik untuk masyarakat elit, muzik jazz sebenarnya datang daripada genre muzik yang lebih rapat dengan rakyat. Istilah 'jazz' pula datang daripada istilah 'jasm', perkataan Inggeris yang digunakan bagi mewakili tenaga, semangat dan keupayaan seseorang individu. Sebab itulah sehingga kini frasa 'let's jazz it up!' digunakan bagi menggambarkan usaha seseorang atau satu kumpulan untuk menaikkan semangat atau mencantikkan lagi usaha atau kerja mereka ketika itu.

Pada awalnya, ejaan 'jazz' mempunyai pelbagai variasi - sama ada jass, jas, jaz atau jazz - kesemuanya membawa makna yang serupa sehinggakan liputan sukan besbol pada awal abad ke 20 juga kerap kali menggunakan istilah itu, bagi membakar semangat penonton.

Sekitar tahun 1915, beberapa buah lagu menggunakan istilah ini mula diterbitkan dengan sebuah lagu berjudul 'That Funny Jas Band from Dixieland' menjadi lagu pertama direkodkan, menggunakan perkataan itu. Semenjak itu, kumpulan yang memainkan lagu berentak serupa dengan lagu tersebut akan dikaitkan sebagai sebuah 'kugiran jas'. Lama-kelamaan, genre itupun mula dikenali dengan nama 'jas' dan ejaan 'jazz' mula dipopularkan sekitar era 1920-an.

Bagi peminat muzik yang menenangkan, sudah pastilah lagu-lagu bergenre balada atau 'ballad' menjadi pilihan anda kan? Dari segi namanya sendiri, apabila disebut saja lagu balada kita sudah boleh membayangkan melodi lagunya yang seakan mendayu dan mengasyikkan. Dari mana datangnya genre ini?

Istilah balada berasal daripada istilah lama sebuah masyarakat yang duduk di Perancis, yang dinamakan sebagai bahasa Occitan atau bahasa Provencal, salah satu bahasa rasmi orang Catalunya kini di Sepanyol selain daripada bahasa Catalan. Perkataan 'ballad' datang daripada perkataan 'ballares' atau 'baladesc' yang membawa makna 'irama atau muzik yang dicipta untuk tarian.'

Muzik 'ballad' disebabkan oleh asal-usul dicipta sebagai latar belakang tarian, kebiasaannya mempunyai struktur lagu yang sama dan membawakan lirik yang iras dengan pantun. Pada awalnya sebuah lagu 'ballad' akan dinyanyikan untuk menyampaikan sebuah ceritera rakyat Eropah, mengandungi karya sastera yang berentak rancak. Pada era abad ke 16 zaman Eropah, wujud 4 genre balada yang berbeza iaitu balada orang ramai (folk ballad), balada bangsawan (minstrels ballad), balada bercetak (broadside ballad) dan balada literari (literary ballad).

Untuk memahami dari mana datangnya istilah 'rock and roll' yang sangat popular, kita perlu melihat kedua-dua perkataan itu secara berasingan terlebih dahulu. 'Rock' merupakan sebuah perkataan Inggeris lama 'roccain' hasil pinjaman daripada perkataan 'rykkja' yang membawa makna membuai atau menggerakkan sesuatu. Sebelum lagu rock muncul lagi - lagu 'rock a bye baby' yang sangat popular dinyanyikan golongan ibu merupakan lagu terawal menggunakan istilah 'rock' di dalamnya, merujuk kepada perbuatan membuai.

Bagi 'roll' pula, perkataan ini berasal daripada perkataan 'rotula' yang bermakna roda kecil. Bagi menggambarkan keadaan atau situasi yang mereka berada di laut, kelasi-kelasi kapal selalu menggunakan frasa 'rocking and rolling'; mengibaratkan mereka ketika itu sering rasa terbuai-buai seolah berada di atas sebuah roda kecil ketika berada di tengah laut.

Sekitar abad ke 20, istilah 'rocking and rolling' mula digunakan bagi mengistilahkan perlakuan melibatkan tarian dan hubungan seksual yang dilakukan, kerana gerakan yang perlu dilakukan oleh individu-individu yang terlibat. Istilah itu mula popular di kalangan masyarakat Amerika bagi mewakili dua 'aktiviti' tersebut sebelum seorang pengacara radio bernama Alan Freed menamakan rancangannya 'The Rock and Roll session'; mungkin disebabkan pengaruh istilah 'rocking and rolling.'

Freed gemar memutarkan lagu berbentuk R&B dan country tanpa ada genre yang tetap, jadi apabila peminat merujuk kepada rancangan itu - mereka akan menyebut saja nama siaran tersebut. Akhirnya rock and roll menjadi istilah yang digunakan bagi merangkumkan kesemua genre lagu berentak rancak dimainkan Freed, mewujudkan istilah slanga 'rock and roll' dipopularkan rancangan beliau.


Sejarah Permulaan Sistem Pendidikan Sekolah Pondok di Tanah Melayu

Era sebelum kedatangan penjajah, masyarakat Melayu mempunyai satu sistem pendidikan berbentuk informal yang mengkhususkan pendidikan agama Islam kepada generasi muda masyarakat zaman dahulu.

Antara usaha yang dijalankan dalam melahirkan pewaris baru yang berpengetahuan tinggi dalam bidang agama, adalah dengan pembangunan sistem pondok yang berperanan melatih kanak-kanak khasnya kanak-kanak lelaki, sejak awal usia mereka kebiasaannya pada usia enam ke tujuh tahun. Kedatangan British membawa kepada pengenalan sistem pendidikan berbentuk sekular, menjadi saingan utama kepada pendidikan informal masyarakat Tanah Melayu ketika itu.

Berikutan kedudukan mereka sebagai pemerintah, British turut sama menjalankan beberapa kempen propaganda bagi melemahkan gerakan sekolah pondok - namun pendidikan pondok gagal dikuburkan, malahan semakin utuh dilandai badai khasnya di mana sistem itu bermula.

Sejak bila mulanya ajaran pendidikan melalui premis-premis pondok? Tidak diketahui tarikh sebenar terdirinya sekolah pondok pertama di Pulai Chondong, yang terletak di jalan yang menghubungkan daerah Kuala Krai dengan Kota Bharu, tetapi dianggarkan pembukaannya berlaku pada tahun 1820.

Pengasas pondok Pulai Chondong itu pula dipercaya seorang tuan guru bernama Haji Abdul Samad bin Abdullah, lebih mesra digelarkan dengan nama Tok Pulai Chondong sempena nama tempat dia bermastautin. Latar belakang pengajiannya jauh, berasal dari Pattani yang menjadi tempat beliau menuntut ilmu sebelum diberikan peluang belayar ke Mekah bagi melanjutkan pengajian.

Sekolah pondok dinamakan 'pondok' sempena perkataan bahasa arab 'funduq' yang membawa makna rumah penginapan, jadi pelajar yang datang belajar akan disediakan penginapan mereka dalam bentuk ringkas. Setiap pondok akan didiami 3 ke 4 orang pelajar bagi memudahkan mereka menuntut, tanpa perlu berulang-alik.

Berikutan kedatangan lebih ramai alim ulama' ke Kelantan, pembukaan sekolah pondok mengalami perkembangan yang sangat pesat bermula pada tahun 1900. Beberapa tokoh menyahut seruan Tok Pulai Chondong, membuka sekolah aliran sama dengan nama seperti Pondok Tok Bachok, Pondok Kubang Pasu, Pondok Tuan Padang dan Pondok Tok Semaian dibuka.

Wilayah Patani yang ketika itu menjadi pusat pengajian Islam paling aktif di rantau ini melahirkan lebih ramai pendakwah dan lepasan-lepasan pusat pengajian inilah yang terus menyemarakkan lagi usaha memperbanyakkan pondok-pondok di seluruh negeri Kelantan serta kawasan-kawasan bersebelahannya. Antara nama-nama besar ketika itu adalah Syeikh Abdullah Kasim Senggora al-Fatani, Syeikh Daud Abdullah al-Fatani dan Syeikh Muhammad Ismail al-Fatani.

Selain Patani, beberapa orang anak Kelantan yang berjaya menyambung pengajian agama di Mekah juga kembali ke Kelantan, dengan nama seperti Tuan Tabal (Wan Abdul Samad Muhd. Saleh) dan Haji Wan Ali Abdul Rahman Khutam kerap diminta mengajar di sekolah-sekolah pondok yang ada.

Usaha Tuan Tabal dan Haji Wan Ali bekerja keras mengajar serta menterjemahkan kitab-kitab, berhasil selepas Kota Bharu mula dilihat sebagai salah satu pusat yang menjadi tumpuan pelajar datang.

Kedatangan British walaupun lebih banyak berpaksi kepada penjajahan sebelah pantai barat, turut sama memberikan kesan yang besar kepada kemajuan sistem sekolah pondok di negeri Kelantan.

Britih mula membuka sekolah pertama di Kota Bharu dengan harapan agar sistem pendidikan mereka yang lebih moden serta teratur, mampu membuatkan orang ramai memilih untuk menghantar anak-anak mereka ke situ.

Selain itu, British juga memilih untuk melabelkan sistem sekolah pondok yang diusahakan secara sendirian tanpa kewujudan satu sukatan khas, sebagai satu bentuk pendidikan yang primitif. Tawaran untuk melanjutkan pengajian dalam sukatan matapelajaran berbentuk moden serta peluang untuk mempelajari Bahasa Inggeris dilihat menguntungkan bagi sesetengah golongan hartawan, jadi sekolah kelolaan British mula menerima kemasukan golongan ini.

Bagaimanapun bagi masyarakat desa, tidak ramai yang mahu menerima apa yang British tawarkan dan terus menyokong usaha sekolah pondok dengan menghantar anak-anak mereka ke situ.

Pada tahun 1917, MAIK menubuhkan sekolah pertama mereka iaitu Madrasah Muhammadiyah yang menerima kemasukan pelajar lelaki, memulakan pendidikan agama dalam bentuk persekolahan formal di negeri tersebut - dengan penawaran pendidikan dalam bidang Melayu, Inggeris dan juga Arab. Sambutan yang diterima oleh masyarakat setempat ketika itu pada mulanya, dingin tetapi beberapa penambahbaikan dilakukan oleh kerajaan Kelantan.

Beberapa tahun selepas itu, MAIK membina beberapa cawangan lain bagi menambah dan memudahkan penerimaan pelajar, disampung memperkenalkan sekolah khas bagi pelajar perempuan pada tahun 1932 di Kota Bharu.

Sekitar tahun 1945, sudah wujud 8 buah sekolah di bawah kendalian MAIK dan sistem sekolah ini, dikatakan bersaing dengan sihat dengan kewujudan sistem sekolah pondok yang masih lagi dipercayai masyarakat tempatan ketika itu.

Ekoran daripada kewujudan pelapis atau pengganti sistem persekolahan yang lebih formal serta diselaraskan sukatan pendidikannya, sekolah pondok yang satu ketika dulu mula berkurangan menerima lapisan pelajar-pelajar muda.

Tawaran pendidikan agama yang dikawal selia MAIK serta kelas-kelas bahasa Arab yang diajarkan mula menjadi pilihan masyarakat, secara beransur-ansur. Permintaan orang ramai ketika itu juga mula berubah, lebih selesa untuk mempercayai usaha kerajaan Kelantan mentadbir sistem sekolah berbanding dengan sistem pondok yang diusahakan secara sendirian.

Bermula pada pertengahan 1940-an, sekolah-sekolah pondok yang pernah mencapai hampir ribuan pelajar mula berkurangan, dengan beberapa sekolah terpaksa ditutup atau ditukar kepada sekolah agama seliaan MAIK. Walau demikian, beberapa pondok terus kekal dibuka menjadi tempat di mana golongan lebih berusia mendiami, bagi menambahkan ilmu akhirat.

Sekitar tahun 1970, hanya tinggal 100 buah sekolah pondok di Kelantan dengan jumlah pelajarnya telah menurun sehingga pada kadar 2,000 orang kesemuanya.

Untuk melindungi tradisi sekolah pondok yang telah pun berakar di negeri itu, beberapa pengenalan sistem baru untuk memodenkan persekolahan pondok diperkenalkan. Pada tahun 1995, sebuah badan yang dinamakan sebagai Pusat Pembangunan Pondok Berhad ditubuhkan bagi mentadbir dan menyatukan semua sekolah pondok yang ada di bawah satu pengurusan yang dilantik.

Dalam zaman moden, sistem sekolah pondok masih mengekalkan tradisi mereka sekian lama - membenarkan sesiapa saja tak kira usia untuk masuk belajar, dengan pembukaan sekolah pondok moden yang tidak lagi terletak di kawasan desa malahan mampu dibuka di tengah-tengah kotaraya.

Sistem pesantren yang diamalkan di negara Indonesia juga mula mendapat tempat di hati masyarakat kita, dengan pembukaan banyak pesantren-pesantren di seluruh negara kita. Pada ketika ini, dianggarkan terdapat lebih 40 buah sekolah pondok terus beroperasi di Kelantan - meneruskan legasi pendidikan agama yang harapnya akan terus kekal selagi mana masyarakat kita masih ada.